
 Introducere


Dezbaterile care au loc în legătură cu reforma Uniunii Europene, în special în cadrul Convenţiei asupra viitorului Europei, prilejuiesc formularea şi prezentarea poziţiilor principalilor actori europeni – şefi de state sau guverne, alţi reprezentanţi ai guvernelor sau parlamentelor ţărilor membre sau candidate la Uniunea Europeană, membri ai Comisiei sau Parlamentului European, reprezentanţi ai societăţii civile, ai cercurilor economice şi financiar-bancare, exponenţi ai vieţii academice şi de cercetare etc.- cu privire la importanta operă de reformă şi reconstrucţie instituţională care se prefigurează în cadrul Uniunii Europene.


Poziţiile exprimate şi dezbaterile care au loc pun în evidenţă complexitatea deosebită a întregului proces atât prin dimensiunile problematicii abordate, cât şi prin diversitatea intereselor naţionale ale statelor europene, reflectate în propunerile şi opiniile prezentate. 


Vasta arie tematică a preocupărilor vizând reforma uniunii Europene poate fi grupată în trei categorii principale:

· Adoptarea unui text de natură constituţională care să constituie cadrul general al existenţei şi funcţionării Uniunii


Dezbaterile şi poziţiile exprimate cu privire la viitoarea Constituţie europeană sunt axate asupra necesităţii adoptării unui text de natură constituţională şi asupra statutului Cartei drepturilor fundamentale, deja adoptată, în raport cu viitoarea Constituţie europeană.


În general, se remarcă existenţa unui consesns larg asupra necesităţii adoptării unui Tratat constituţional, care să simplifice şi să înlocuiască tratatele existente, precum şi în legătură cu includerea prevederilor Cartei drepturilor fundamentale în textul Tratatului. Firesc, se înregistrează diferenţe sau nuanţe de abordare asupra conţinutului textului constituţional, opinii ce fac obiectul a numeroase prezentări, expuneri de poziţii, comentarii, dar şi de al unor negocieri la cel mai înalt nivel.

· Delimitarea competenţelor între Uniune şi Statele Membre cât şi între instituţiile Uniunii


Problematica delimitării competenţelor între Uniune şi Statele Membre a fost promovată, în contextul reformei UE, prin Declaraţia de la Nisa asupra viitorului Uniunii şi sprijinită insistent de către Germania, stat federal în care landurile sunt „regiuni constituţionale” cu structuri politice cu largi competenţe, legitimate în mod democratic. 
Stabilirea competenţelor prezintă o importanţă aparte în procesul constituţionalizării Uniunii, aflat în curs de definire, ţinând cont de faptul că organizarea sistemului de putere în paliere, pe verticală - nivel regional, State Membre, Uniune – presupune o definire clară a competenţelor, prin aplicarea riguroasă a principiului subsidiarităţii.


În fapt, delimitarea competenţelor este o problemă delicată, întrucât ea trebuie să păstreze echilibrul politic existent, să se bazeze pe respectarea riguroasă a principiului subsidiarităţii şi să pornească de la definirea obiectivelor politice ale Uniunii, de la chiar natura procesului de integrare europeană.


Iniţiatorii unei noi repartiţii a competenţelor îşi motivează poziţiile pe deficitul de transparenţă, responsabilitate şi eficienţă al sistemului actual, cu impact direct în modul de funcţionare al instituţiilor, indesebi al procesului decizional şi al politicilor comunitare.


Toţi participanţii la dezbaterile pe această temă susţin respectarea principiilor subsidiarităţii şi proporţionalităţii în stabilirea noului sistem de competenţe. Diferenţe de poziţii apar în legătură cu structurarea acestui sistem, cu forma de repartizare a acestora: există opinii, de regulă din partea reprezentanţilor germani, care insistă pentru înscrierea în Tratatul constituţional a unei liste, riguros definite, de competenţe pentru fiecare domeniu de activitate al Uniunii, în timp ce alţii (reprezentanţi francezi, olandezi etc.) susţin o organizare şi repartiţie mai flexibilă a sistemului de competenţe, care se permită ajustarea lor la situaţiile concrete şi fazele procesului de integrare. 


Un alt grup de probleme aflate în dezbatere se referă la delimitarea competenţelor între instituţiile Uniunii, subiect care ţine de esenţa arhitecturii instituţionale a construcţiei europene. 

· Noua arhitectură instituţională a Uniunii


Problematica reconstrucţiei instituţionale a Uniunii Europene abordează următoarele aspecte:

· Restructurarea instituţională pentru asigurarea eficienţei şi transparenţei în activitatea Uniunii; Preşedinţia Uniunii Europene;

· Necesitatea unei Preşedinţii a Consiliului, cu un mandat permanent, pentru o perioadă mai lungă de timp; oportunitatea evoluţiei Consiliului de Miniştri şi a Parlamentul European spre un Parlament bicameral;

· Evoluţia Comisiei Europene; oportunitatea constituirii unui guvern european; posibilitatea alegerii Preşedintelui Comisiei de către Parlamentul European;

· Afirmarea Uniunii Europene ca actor principal în relaţiile internaţionale; politica externă şi de securitate comună; instituţia Înaltului Reprezentant/Comisar pentru relaţiile externe.


Sistemul actual, instituit de Tratatul asupra Uniunii Europene, articolul 203, prevede că fiecare Stat Membru are dreptul să deţină Preşedinţia Uniunii Europene, mai exact, Preşedinţia Consiliului Uniunii Europene, prin rotaţie, pe o perioadă de şase luni. Acest sistem are un grad înalt de vulnerbilitate în condiţiile unei Uniunii formate din peste 27 de membri, aşa cum se prefigurează într-un viitor apropiat, Fiecărui stat i-ar reveni Preşedinţia o dată la 14 ani şi, având în vedere că, de regulă, priorităţile se modifică de la o preşedinţie la alta, sistemul actual ar afecta implementarea coerentă a orientărilor şi priorităţilor majore ale Uniunii. La aceasta se adaugă şi opinii potrivit cărora este neproductiv a nu se face diferenţierea între rolul statelor mari şi cel al statelor mici în activitatea Uniunii atunci când se pune în discuţie problema atribuirii Preşedinţiei, precum şi faptul că deţinerea Preşedinţiei implică un efort administrativ şi organizatoric substanţial, pe care statele mici nu l-ar putea suporta.


Propunerea înlocuirii sistemului actual al rotaţiei Preşedinţiei cu funcţia de „Preşedinte al Uniunii Europene”, cu un mandat permanent, pe o perioadă mai lungă de timp, avansată de preşedintele Convenţiei, este susţinută de Preşedintele francez Jacques Chirac, Primul Ministru britanic Tony Blair, Primul Ministru spaniol Jose Maria Aznar şi Cancelarul german Gerhard Schröder. Preşedintele UE ar urma să fi ales de către Consiliul European.


Această propunere este respinsă de reprezentanţii statelor mici şi de cei ai Comisiei, aşa-numiţii „federalişti”, considerând ca aceasta ar fi în detrimentul dezvoltării rolului instituţiilor comunitare. În opinia lor, Preşedinţia prin rotaţie a Consililui ar trebui să fie menţinută, în paralel cu o creştere a competenţelor de executiv ale Comisiei. Potrivit acestora, Preşedintele Comisiei ar trebui să fie ales fie de către Parlamentul European, fie prin vot universal.


În ianuarie 2003 a fost avansată propunerea franco-germană privind constituirea unei Preşedinţii permanente a Consiliului European, a alegerii preşedintelui Comisiei de către Parlamentul European, precum şi cea a instituirii funcţiei de Ministru european pentru relaţii externe. Pe fond, această propune lansează disputa asupra unei structuri prezidenţiale duble a Uniunii Europene.


În dezbaterile din cadrul Parlamentului European, mai mulţi membri au criticat propunerea franco-germană privind Preşedinţia permanentă a Consiliului, ca fiind o victorie a interguvernamentalismului, o subminare a independenţei Comisiei şi o diminuare a rolului Parlamentului. Reţin atenţia unele propuneri (Jean-Louis BOURLANGES – francez, Grupul PPE-CD, şi Jo LEINEN - german, PSE, ş.a.) privind constituirea unei Preşedinţii formate din reprezentanţii a trei ţări - troica (ţara care găzduieşte, a găzduit şi cea care va găzdui şedinţa Consiliului), cu un mandat de 18 luni.


În legătură cu alegerea Preşedintelui Comisiei, mai mulţi europarlamentari, participanţi la dezbateri, au pus în evidenţă riscul politizării Comisiei, dacă alegerea este făcută de Parlament.


O cale de ieşire din această divergenţă de opinii, reflectând, în fapt, o latentă dar adâncă competiţie disfuncţională dintre Consiliu şi Comisie, preconizată de cercetători de la Centre for European Reform, ar putea fi o regândire a atribuţiilor, care să ducă la constituirea a două instituţii puternice – Consiliul şi Comisia – capabile să asigure păstrarea echilibrului dintre acţiunea guvernelor naţionale şi a instituţiilor supranaţionale ale Uniunii. 


Fostul Prim Ministru al Italiei şi membru al Convenţiei, Lamberto Dini, propune crearea unui singur post de Preşedinte, cu un mandat de cinci ani, care să conducă atât Consiliul cât şi Comisia, numit de şefii de state şi de guverne ale Statelor Membre, imediat după alegerile pentru Parlamentul European. Preşedintele va răspunde în faţa Consiliului şi a Parlamentului. Comisia va continua să acţioneze ca un organ colegial prin prezentarea de propuneri, iar Consiliul, să fie decidentul asupra acestor propuneri.


John Bruton T.D, membru al Convenţiei, considerând Comisia drept „centrul nervos” al Uniunii, apreciază că alegerea Preşedintelui acesteia de către Parlamentul European contravine principiului separaţiei puterilor şi propune ca alegerea să se facă prin vor universal, pe baza unor candidaturi avansate de parlamentele naţionale şi de membri ai Parlamentului European. 


În concluzie, remarcăm faptul că disputa se centrază în jurul instituţiei care va avea rolul dominant în conducerea Uniunii Europene, în noua arhitectură: Consiliul sau Comisia. Federaliştii, susţinătorii Comisiei, propun alegerea Preşedintelui Comisiei de către Parlamentul European, pentru a-i creşte, astfel, legitimitatea şi autoritatea, în timp ce interguvernamentaliştii, sunt adepţii unui sistem european marcat de un rol puternic al guvernelor naţionale prin intermediul Consiliului. La această dilemă, Preşedintele francez Jacques Chirac şi Cancelarul german Gerhard Schröder, încearcă o soluţie printr-un compromis: Preşedintele Consiliului European să fie ales de şefii de state şi guverne, în timp ce Preşedintele Comisiei de către Parlamentul European, în paralel cu creşterea rolului celor două instituţii în conducerea Uniunii.


Creşterea rolului Comisiei, transformarea acesteia într-o veritabilă conducere executivă a Uniunii, de tip guvern, implică medierea diferenţelor de poziţii dintre interguvernamentalişti şi adepţii instituţiilor supranaţionale, în caz contrar existând pericolul formării a două Europe paralele, în jurul Comisiei şi, respectiv, a Consiliului, a două structuri administrative, ai căror preşedinţi s-ar plasa într-o competiţie perpetuă pentru supremaţie în conducerea Europei. O posibilă soluţie ar putea fi renunţarea la actuala dualitate administrativă prin fuziunea celor două preşedinţii – a Consililui şi a Comisiei – având ca rezultat constituirea unei relaţii eficiente, de încredere între cele două instituţii, cu respectarea echilibrului instituţional în cadrul Uniunii, o simplificare a procesului decizional. Dacă acest model va fi adoptat, Consiliul va rămâne centrul final de decizie asupra aspectelor de factură executivă ale politicii externe şi de securitate comună, ale Uniunii Economice şi Monetare, ale cooperării în domeniul justiţiei etc., în timp ce Comisia va fi implicată mai mult în administrarea acestor politici.

· Politica externa şi de securitate comună.


Se constată, în general, un acord privind continuarea, în perioada următoare, a abordării interguvernamentaliste a domeniului, diferenţele de opinii manifestându-se în legătură cu rolul Comisiei în politica externă şi de securitate şi cu reprezentarea Uniunii pe plan extern. Totodată, opiniile sunt convergente spre atribuirea competenţelor Înaltului Reprezentant şi cele ale Comisarului pentru relaţii externe aceleiaşi personalităţi europene.

 

Poziţia Franţei


În discursul prezentat la Marsilia, la 2 decembrie 2002, ministrul de externe francez, referindu-se la necesitatea definirii identităţii juridice a Uniunii, aprecia că aceasta ar putea fi o construcţie sui generis, care presupune echilibrul dintre supranaţional şi interguvernamental, o Federaţie de State-naţiuni. 


Această poziţie este determinantă în stabilirea repartiţiei competenţelor, atât între Uniune şi Statele Membre, cât şi între instituţiile proprii, precum şi a modalităţilor de adoptare a deciziilor. Prin urmare, delimitarea competenţelor ar trebui să fie făcută, în accepţiunea franceză, pe două direcţii. Prima este chiar esenţa construcţiei europene, cu realizările înregistrate până în prezent: spaţiul unic european, o piaţă şi monedă unică, libertatea de mişcare a bunurilor, serviciilor, a capitalurilor şi a persoanelor şi politicile comune aferente. Din acest punct de vedere, Uniunea Europeană se îndreaptă spre o construcţie federală, în cadrul căreia normele europene sunt obligatorii pentru toate Statele Membre, iar eventualele derogări au numai caracter excepţional. Legile comunitare se vor adopta cu majoritate calificată de către Parlamentul European şi Consiliu, prin codecizie. Statele Membre realizează coordonarea politicilor economice naţionale, armonizarea politicilor fiscale şi integrarea politicilor judiciare, în domeniul imigraţiei şi azilului.

A doua direcţie este dată de suveranitatea partajată a Statelor Membre, ceea ce implică o mai mare flexibilitate şi diversitate în atribuirea competenţelor şi luarea deciziilor, inclusiv posibilitatea stabilirii de cooperări întărite, între un număr mai mic de State Membre. În perspectiva apropiată, domeniile politicii externe şi de securitate comună şi cel al apărării vor continua să facă obiectul acestei direcţii interguvernamentaliste de dezvoltare a construcţiei europene.

În materia legiferării, poziţia franceză acordă o atenţie aparte principiului subsidiarităţii, în sensul limitării competenţelor Parlamentului European şi ale Consiliului la acele reglementări cu caracter general, de tipul legilor-cadru. Excepţie face materia adoptării bugetului, în care Parlamentul ar urma să aibă competenţe şi în ceea ce priveşte stabilirea surselor de venituri. 

Totodată, oficialităţile franceze apreciază că noul Tratat constituţional ar trebui să prevadă răspunderea Comisiei în faţa Consiliului precum şi dreptul Consiliului de a dizolva Parlamentul. 


În paralel cu creşterea competenţelor Consiliului se insistă pentru sporirea implicării parlamentelor naţionale în procesul decizional european, sens în care ideea lansată de Preşedintele Convenţiei privind constituirea unui Congres care să reunească reprezentanţi ai parlamentelor naţionale şi ai Parlamentului European se bucură de sprijinul participanţilor francezi în Convenţie, noul organism instituţional fiind considerat drept un aport de legitimitate democratică la procesul decizional european. 


În prezentarea poziţiei franceze este demnă de remarcat definirea frontierelor Uniunii Europene şi a relaţiilor ei cu spaţii din vecinătatea imediată sau de interes special pentru anumite State Membre. Astfel, ministrul afacerilor externe Dominique de Villepin, în discursul amintit, prezenta spaţiul european, geografic şi relaţional, sub forma a trei zone concentrice, astfel:

· cercul interior, pilonul construcţiei europene, format din cele 15 Statele Membre plus cele 10 state semnatare ale tratatelor de aderare şi România, Bulgaria şi Turcia. La acestea se adaugă ţările din spaţiul balcanic – Croaţia, Albania, Macedonia, Serbia şi Muntenegru;

· a doua zonă concentrică este formată din ţările partenere, din vecinătatea imediată a Uniunii lărgite – ţările mediteraneene, Rusia şi Ucraina, ţări cu care Uniunea va dezvolta relaţii privilegiate, precum şi, posibil, care vor avea o participare directă, într-o anumită masură, la politicile comune şi acţiunile de cooperare din cadrul Uniunii, fără a fi cuprinse în instituţiile comunitare;

· a treia zonă cuprinde ţările asociate, cu care Statele Membre vor continua să dezvolte cooperări specifice: ţări africane, asiatice sau din America Latină.


Este remarcabilă participarea activă a reprezentanţilor francezi la dezbaterile privind viitorul Uniunii Europene şi faptul că Preşedinţia Convenţiei este deţinută de Valéry Giscard d`Estaing, fost Preşedinte al Franţei. 


 

 

 

Poziţia Germaniei


Politica externă germană, după cel de-al doilea război mondial, a fost dominată constant de poziţii pro-integraţioniste privind viitorul Europei. Adâncirea dimensiunii politice a integrării europene, după semnarea Tratatului de la Maastricht, a fost preocuparea permanentă a politicii germane.


Primele elemente ale poziţiei germane au fost prezentate de Joschka Fischer, ministrul federal al afacerilor externe, la Universitatea Humboldt, în anul 2000. Întreaga construcţie a lui Fisher vizează o finalitate politică, după un model federal, al procesului integrator european, fapt ce a atras serioase rezerve din partea Franţei şi Marii Britanii, care vedeau în iniţiativa Fischer, imediat după lansarea ei, o încercare de creare a unei “European Bundesrepublik”.


Germania a manifestat, în general, în toată această perioadă, atracţie pentru metoda comunitară şi pentru creşterea rolului Parlamentului European, cu unele excepţii legate de armonizarea politicilor în domenii precum politicile industriale şi concurenţiale. Aceste abateri de la poziţia generală a Germaniei au fost generate de abordările la nivelul landurilor care, tradiţional, militeză pentru menţinerea unei autonomii decizionale în sistemul federalist german, autonomie pe care o doresc extrapolată şi la nivel european. Competiţia dintre structura centrală şi cea de la nivelul landurilor conferă anumite particularităţi poziţiei germane, afectând coerenţa mesajului oficialităţilor în dezbaterea viitorului Europei. Spre exemplu, cu toate că abordarea federalistă a viitorului politic al Uniunii este caracteristica principală a poziţiei exprimate de majoritatea oficialilor germani, insistenţa unor reprezentanţi germani, exponenţi ai opiniilor exprimate la nivelul landurilor, de a se stabili un catalog ferm structurat al competenţelor la nivelul Uniunii, al statelor naţionale şi al organismelor regionale, introduce numeroase elemente de inconsecvenţă în poziţia federalistă germană.


Adoptarea unui catolog al competenţelor în viziunea reprezentanţilor Bundesrat-ului german nu s-a bucurat de sprijinul majorităţii participanţilor la dezbaterile din cadrul Convenţiei. Înfrângerea suferită de reprezentanţii landurilor ar putea avea efecte importante în chiar structura naţională de putere din Germania, în sensul creşterii centralismului în cadrul sistemul federal actual. Menţinerea sistemului actual de competenţe, aşa cum promoveză reprezentanţii landurilor, ar pune în pericol chiar esenţa Uniunii Europene, ca sistem ordonat pe mai multe paliere, bazat pe competenţe partajate, care permit un grad sporit de flexibilitate la palierul supranaţional şi aderarea la diversele politici pe care le impune viitorul Europei.


În ceea ce priveşte desfăşurarea pe orizontală a sistemului de competenţe al Uniunii, reprezentanţii germani au o poziţie unitară: întărirea rolului Parlamentului European prin atribuirea de prerogative depline în chestiunile bugetare. La aceasta se adaugă propunerea de alegere a Preşedintelui Comisiei precum şi de generalizare a principiului codeciziei. Comisia ar trebui să primească atribuţii executive suplimentare, îndeosebi în domeniul Politicii Externe şi de Securitate Comună. În ceea ce priveşte componenţa Comisiei, pe termen lung, aceasta nu ar mai trebui să fie stabilită în baza principiului “o ţară - un comisar”, ci în funcţie de necesităţile funcţionale ale politicilor comune, propunere care neglijează necesitatea legitimităţii democratice a alegerii comisarilor. În opinia germană, legitimitatea Comisiei este conferită de alegerea preşedintelui de către Parlamentul European, fapt ce afectează echilibrul triunghiului de putere – Consiliu, Parlament, Comisie – iar rolul actual de gardian al Tratatelor deţinut de Comisie ar putea fi afectat, ceea ce ar însemna o diminuare a rolului Comisiei în sistemul de putere al Uniunii.


În esenţă, se poate constata că Germania nu a reuşit să avanseze o propunere completă, unanim agreată la nivel naţional, de proiect european. Cu excepţia ideilor generale privind creşterea rolului Parlamentului European şi al Comisiei, pentru care opiniile germane sunt unitare, se constată diferenţe majore de poziţii privind organizarea conducerii Uniunii, între principalii factori decizionali germani: în timp ce Cancelarul Gerhard Schröder a manifestat o anumită deschidere faţă de ideea alegerii, de către Consiliu, a unui Preşedinte European, Ministrul de externe Joschka Fischer a militat constant pentru dezvoltarea unei Comisii puternice, care să fie investită cu rolul principal în procesul decizional european.

 

Declaraţia franco-germană: 

un compromis între două abordări diametral opuse


Alianţa franco-germană a presupus, în decursul istoriei Uniunii Europene, stabilitate şi condiţii favorabile progresului european, fiind considerată „motorul dezvoltorii europene”. Cu toate acestea, colaborarea nu a fost lipsită de frecvente sincope, precum cea din 1999 când, la Summit-ul de la Berlin, Jacques Chirac a dejucat planul de reformare a politicii agricole comune promovat de Germania. Sunt cunoscute negocierile purtate la Summit-ul de la Nisa, având ca rezultat păstrarea egalităţii de voturi ale celor două state în Consiliul de Miniştri şi compromisul Franţei în acest sens.


Pe fondul unei prezenţe în creştere a Marii Britanii în afacerile europene, în contextul în care aceasta începea să dezvolte o serie de conlucrări paralele cu alte State Membre (ex. cu Spania, asupra reformei economice), a unei anumite apropieri politice în raporturile cu Germania (prima vizită oficială, după alegeri, a Cancelarului Schröder a avut loc la Londra, în octombrie 2002), al divergenţelor de poziţii faţă de subiecte majore ale vieţii internaţionale, precum criza din Irak, oficialii francezi au decis să-şi concentreze atenţia asupra refacerii alianţei cu Germania, având ca rezultat, printre altele, negocierea şi adoptarea unor poziţii comune privind reforma Uniunii Europene.


Momentul favorabil a fost oferit de ceremoniile prilejuite de implinirea a 40 de ani de la semnarea, de către preşedintele francez Charles de Gaulle şi cancelarul german Konrad Adenauer, a Tratatului de la Elysée, document care a pus bazele strânsei cooperări dintre cele două state foste rivale. Cu acest plilej, la 15 ianuarie a.c., a fost dat publicităţii documentul numit „Contribuţia franco-germană privind arhitectura instituţională a Uniunii”, document care a marcat substanţial dezbaterea privind viitorul Uniunii Europene.


Pornind de la trei imperative ale proiectului - claritate, legitimitate şi eficienţă – reforma, în accepţiunea franco-germană, vizează întărirea triunghiului instituţional Consiliu-Parlament-Comisie, în paralel cu păstratrea echilibrului între cele trei componente, şi reforma reprezentării Uniunii în viaţa internaţională.


Documentul defineşte Uniunea Europeană ca Uniune de state, popoare şi cetăţeni, o federaţie de state-naţiuni, cu personalitate juridică unică şi instituţii comune, reprezentând un nou sistem instituţional, cu o mai bună delimitare a competenţelor între Uniune şi Statele Membre, cu respectarea principiilor subsidiarităţii şi proporţionalităţii.


Componentele principale ale noii arhitecturi instituţionale avansate de iniţiativa franco-germană sunt:


1. Consiliul European, având umătoarele funcţii de bază:

· stabilirea, în conlucrare cu Comisia, a direcţiilor politice şi strategice ale activităţii Uniunii;

· definirea principiilor şi orientărilor de bază ale politicii externe şi de securitate comună, inclusiv în domeniul apărării;


La fel ca şi Comisia şi Parlamentul, şi Consiliul European trebuie să dispună de o Preşedinţie permanentă, cu un mandat pe termen lung, care să confere continuitate şi stabilitate acţiunii sale, necesitate pregnantă în contextul lărgirii substanţiale a Uniunii. Consiliul European îşi va alege preşedintele cu o majoritate calificată, pentru un mandat de cinci ani sau de doi ani şi jumătate, reînnoibil o singură dată. Preşedintele Consiliului European va avea două funcţii principale:

· pregătirea şi conducerea lucrărilor Consiliului şi urmărirea punerii în aplicare a deciziilor acestuia;

· reprezentarea Uniunii în relaţiile internaţionale, fără a afecta atribuţiile Comisiei şi ale Preşedintelui ei în domeniul relaţiilor externe, precum şi ale unui minister european al relaţiilor externe, dacă o nouă structură dedicată activităţii curente de politică externă şi de securitate comună se va constitui.


2. Comisia Europeană


În condiţiile marii diversităţi care va caracteriza Europa lărgită, Tratatul constituţional trebuie să confirme rolul Comisiei de motor al construcţiei europene şi de gardian al Tratatelor, precum şi vocaţia sa de exponent al interesului general european. Comisia dispune de dreptul de iniţiativă legislativă şi obligaţia de punere în aplicare a normelor adoptate de Parlamentul European şi Consiliu şi de a controla corecta aplicare a deciziilor Consiliului de către Statele Membre. În domeniul politicii economice, rolul Comisiei va fi întărit, îndeosebi în ceea ce priveşte supravegherea îndeplinirii prevederilor Pactului de stabilitate şi dezvoltare.


Pentru creşterea legitimităţii şi, implicit, a independenţei şi autonomiei sale, Preşedintele Comisiei va fi ales de către Parlamentul European, cu majoritatea calificată a membrilor şi validat de către Consiliu. El propune nominalizările pentru membrii Comisiei, cu respectarea proporţionalităţii geografice şi demografice şi, după obţinerea acordului Parlamentului European, comisarii sunt numiţi în funcţii de către Consiliu.


Comisia răspunde, din punct de vedere politic, în faţa Parlamentului şi Consiliului European.


3. Parlamentul European 


Exercită, împreună cu Consiliul, funcţia legislativă, prin aplicarea principiului codeciziei. Poate decide, fără a afecta condiţiile fiscale generale, asupra prevederilor bugetare.


4. Consiliul de Miniştri 


Elaborează, împreună cu Parlamentul, legile europene şi exercită atribuţii operaţionale cu un anumit grad de continuitate, în domenii precum afacerile interne şi justiţia sau politica externă şi de securitate comună. Este de dorit ca funcţia legislativă să fie diferenţiată de atribuţiile operaţionale.


Preşedinţia se stabileşte pentru fiecare domeniu, separat, pentru o perioadă de doi ani (ex. Consiliul pentru afaceri generale este prezidat de secretarul general al Consiliului European, Consiliul Relex, de către ministrul european pentru afaceri externe etc.)


5. Relaţiile externe ale Uniunii


Atribuţiile Înaltului Reprezentant şi cele ale Comisarului pentru relaţii externe vor fi exercitate de aceeaşi persoană, Ministrul european al afacerilor externe. El va avea un rol sporit, în raport cu situaţia existentă, va dispune de dreptul de iniţiativă în domeniul politicii externe şi de securitate comună şi va prezida Consiliul de Miniştri pentru relaţii externe şi de apărare. Va fi nominalizat de Consiliul European, în consultare cu Preşedintele Comisiei. Participă la lucrările Comisiei dar această nu ia decizii în legătură cu politica externă şi de securitate comună.


În domeniul politicii externe şi de securitate comună deciziile se iau, în cadrul Consiliului, în general, cu majoritate calificată, cu menţiunea că acele decizii cu implicaţii directe asupra securităţii şi apărării europene necesită unanimitatea. Dacă un Stat Membru se opune unei decizii, invocând interesul naţional, Ministrul european al afacerilor externe, apoi Preşedintele Consiliului European încearcă soluţionarea situaţiei, iar în cazul unui eşec, este sesizat Consiliul European pentru a lua o hotărâre, pe baza unui vot cu majoritate calificată. 


Ministrul european pentru relaţii externe dispune de un serviciu diplomatic format din Direcţia generală pentru relaţii externe a Comisiei şi un colectiv pentru politică externă, care urmează a fi constituit, precum şi de serviciul de politică externă din cadrul secretariatului Consiliului, suplimentat cu funcţionari desemnaţi de Statele Membre şi de Comisie. Serviciul diplomatic european acţionează în strânsă legătură cu reprezentanţele diplomatice ale Statelor Membre, iar actualele delegaţii ale Comisiei se vor transforma în delegaţii ale Uniunii Europene. Toată această construcţie va permite apariţia unei reale diplomaţii europene.


În domeniul politicii europene de securitate şi apărare, este de dorit ca toate Statele Membre să participe la acţiunile de cooperare propuse. În caz contrar, statele interesate pot să facă apel la cooperarea întărită, pentru realizarea obiectivului propus.


6. Rolul parlamentelor naţionale


Parlamentele naţionale trebuie să fie mai mult conectate la procesul decizional, ca expresie a apropierii cetăţeanului european de centrul decizional asupra intereselor comunitare. Ele vor interveni în controlul asupra respectării subsidiarităţii, printr-un mecanism „ex ante”, în faza de pregătire a iniţiativei respective, precum şi în cazul unor viitoare amendamente la Tratatul constituţional, în cadrul oferit de Convenţia Europeană.


Totodată, fără a se creea instituţii noi, se poate institui un dialog organizat între parlamentarii europeni şi membrii parlamentelor naţionale, sub forma unei dezbateri anuale asupra evoluţiei Uniunii , în cadrul unui Congres, prezidat de Preşedintele Parlamentului European, şi care să-şi desfăşoare lucrările la Stasbourg.


După cum se poate observa, iniţiativa franco-germană cuprinde două propuneri de substanţă: Comisia Europeană să continue să-şi exercite funcţia de executiv al Uniunii, dar să fie condusă de un Preşedinte ales de membrii Parlamentului European şi crearea postului de Preşedinte al Consiliului European, cu mandat permanent pentru doi ani şi jumătate, cu posibilitatea de a fi reînnoit o singură dată, care să reprezinte Uniunea în arena internaţională. * 


Compromisul franco-german a atras după sine reacţii diverse în capitalele europene, punând, o dată în plus, în evidenţă divergenţele de opinii existente cu privire la construcţia europeană. Cu toate acestea, se poate remarcă aprecierea generală a Statelor Membre faţă de iniţiativa franco-germană, ca un exemplu de compromis între două state, având un rol major în conturarea proiectului european, în condiţiile în care este recunoscut faptul că poziţiile lor de bază se diferenţiază substanţial, pornind de la perspective diametral opuse. Germania este preocupată de realizarea unei integrări mai aprofundate a Statelor Membre, de întărirea rolulului Comisiei -instituţie cu caracter federalist-, în primul rând a celui politic şi alegerea Preşedintelui Comisiei de către Parlamentul European. Franţa militează pentru întărirea rolului Consiliului European şi, în acest sens, pentru alegerea Preşedintelui de către Consiliu, cu majoritatea calificată a membrilor şi pentru un mandat care să cuprindă o perioadă mai lungă de timp.


Iniţiativa franco-germană este, în sine, o realizare, având în vedere faptul că reuşeşte să concilieze o abordare federalistă cu una interguvernamentalistă. Atât francezii cât şi germanii au renunţat, în încercarea lor de apropiere a poziţiilor şi de definire a unei iniţiative comune, la direcţii de bază ale poziţiilor lor. Este remarcabilă disponibilitatea franceză în acceptarea aplicării conceptului de legitimitate democratică, promovat de Germania, în construcţia Uniunii, în formarea executivului acesteia, prin alegerea Preşedintelui Comisiei de către Parlamentul European, în condiţiile în care, în mod tradiţional, Franţa considera Comisia ca un organism format din tehnocraţi, cu funcţii de administrare a afacerilor europene. De cealaltă parte, Germania manifestă o relaxare a presiunii asupra creşterii rolului Comisiei, aşa cum fusese el definit iniţial de Fischer, şi îşi însuşeşte principiul echilibrului puterilor în cadrul triunghiului instituţional, consacrat deja în construcţia europeană.


Propunerile franco-germane au fost salutate de guvernul laburist britanic, de Spania, Suedia, Danemarca şi, într-o măsură mai rezervată, de guvernul italian.


Primul ministru portughez şi cel finlandez şi-au exprimat îngrijorarea faţă de iniţiativă, anticipând o grupare a Uniunii în state mari şi state mici, ceea ce afectează tratamentul egal al statelor, în general, unitatea europeană. Ei consideră că sistemul decizional se va complica. 


Iniţiativa franco-germană a fost criticată de ministrul de externe spaniol, Ana Palacio, pentru faptul că la elaborarea unor propuneri de o asemenea importanţă nu au fost invitaţi să participe şi reprezentanţii altor state europene, apreciind că „stabilirea unei uniuni în cadrul Uniunii” este o aventură care stârneşte îngrijorare, nefiind compatibilă cu ideea realizării unei Europe unite. 

 

 

 

 

Poziţia Marii Britanii


Atitudinea Marii Britanii faţă de construcţia europeană a fost marcată, în anii premergători lansării noului proiect, de euroscepticism, de o atitudine de expectativă faţă de iniţiativele de substanţă, care ulterior au prins viaţă, britanicii preferând să se convingă că acestea sunt benefice participanţilor şi apoi, eventual, să adere la ele, uneori numai parţial. Această opţiune a condus la prin neparticiparea Marii Britanii la iniţiativele şi acţiunile europene încă din faza lor de proiectare, acţiuni care au prins contur fără a ţine cont de interesele britanice.


Lansarea reformei Uniunii Europene a prilejuit o schimbare de atitudine, în sensul unei prezenţe şi participări active din partea reprezentanţilor britanici, inclusiv a Primului Ministru Tony Blair.


Paradoxal, deşi ea însăşi nu dispune de o Constituţie în formă scrisă, Marea Britanie a fost primul stat care a lansat pe site-ul Convenţiei primul proiect de Constituţie Europeană. Textul proiectului pune în evidenţă refuzul constant al guvernelor britanice din ultimii ani de a recunoaşte natura politică a Uniunii Europene. Soluţia la dezbaterile fervente cu care se confruntă, în ultimii ani Europa, privind suveranitatea, este în accepţiunea britanică, păstrarea nealterată a suveranităţilor naţionale, în cadrul unei Comunităţi la nivel european, cu toate că este iluzorie această idee atunci când punem în discuţie adoptarea unor politici comune în domeniul relaţiilor externe, al sistemului monetar, economic şi comercial european.


Poziţiile britanice pentru o Constituţie europeană presupun o fuziune a prevederilor tratatelor existente şi ordonarea lor logică (scopuri, principii, instituţii etc.), o prezentare explicită a rolului şi responsabilităţilor instituţiilor şi o delimitare clară a competenţelor naţionale de cele supranaţionale. Constituţia ar trebui să cuprindă, în primele ei prevederi, declaraţia că Uniunea Europeană este o uniune de state suverane care au decis să-şi unească unele dintre prerogativele suveranităţilor lor pentru a asigura pacea şi prosperitatea în Europa şi în întreaga lume. Totodată, trebuie să cuprindă confirmarea faptului că Uniunea exercită numai acele competenţe care i-au fost, în mod expres, conferite de Statele Membre, singurul izvor de bază al legitimităţii democratice a Uniunii.


Textul Constituţiei trebuie să precizeze rolul instituţiilor ei, prefigurate, în opinia britanică, după cum urmează:

· Consiliul European, reprezentând guvernele naţionale, va stabili direcţiile strategice ale dezvoltării Europei. Preşedintele Consiliului este ales de şefii de state sau de guverne ai Statelor Membre, pentru un mandat permanent, pe o perioadă mai lungă (renunţarea la principiul rotaţiei). Consiliile funcţionale să fie conduse de preşedinţii colective, formate din reprezentanţii mai multor state.

· Comisia va acţiona ca apărător al interesului comunitar, ca supervizor al aplicării de către Statele Membre a angajamentelor asumate de şefii de state sau de guverne.

· Parlamentul European are ca principal rol controlul activităţii Comisiei, prin interpelarea comisarilor. Are dreptul să dizolve Comisia, în anumite condiţii.


Poziţiile britanice actuale se bazează pe următoarele considerente:


- Marea Brtitanie va avea contribuţii active în dezbaterea adâncirii integrării în domenii precum lupta împotriva infracţionalităţii şi a imigraţiei ilegale, a continuării reformei economice, în definirea unei politici realiste de securitate şi apărare. Aderarea la sistemul Euro este posibilă în condiţii economice favorizante, fiind normal ca o piaţă unică să beneficieze de o monedă unică;


- Opoziţia faţă de transformarea Uniunii Europene într-un superstat federal nu este o obsesie britanică, în sine, ci o stare de fapt determinată de afinitatea electoralului britanic faţă de guvernul lor naţional, comparativ cu reţinerea manifestaţă faţă de instituţiile europene;


- Atitudinea britanică nu trebuie interpretată ca o încercare de a face din interguvernamentalism un mijloc de combatere a instituţiilor comunitare ci de a recunoaşte că Uniunea Europeană este, şi trebuie să ramână, o alianţă între instituţiile comunitare şi guvernele naţionale. Scopul menţinerii rolului Consiliului European este recunoaşterea, în ultimă instanţă, a faptului că Uniunea Europeană reprezintă expresia voinţei statelor suverane care o compun. Existenţa Comisiei, a Parlamentului şi Curţii de Justiţie, cu competenţele lor, este expresia necesităţii funcţionării unor instituţii europene supranaţionale pentru asigurarea evoluţiei europene. Cele două abordări nu sunt contradictorii, ci reprezintă premisele funcţionării unei uniunii de naţiuni aşa cum este Uniunea Europeană.


Ideea de bază este aceea că Uniunea Europeană este expresia voinţei naţiunilor suverane de realizare a unor interese comune, prin partajarea unor prerogative ale suvenanităţii naţionale a Statelor Membre. Cu toate că abordări federaliste au existat încă de la apariţia Comunităţii Europene, inclusiv în sensul constituirii Statelor Unite ale Europei, statele naţiune continuă să existe. Prin urmare, în concepţia britanică, dezvoltarea statelor-naţiuni trebuie să se realizeze în paralel cu cea a instituţiilor comunitare, sub forma unui parteneriat având ca obiectiv progresul Uniunii.


Poziţia britanică militează pentru instituirea unei Preşedinţii permanente a Consiliului, similară cu cea a Comisiei şi Parlamentului, sporindu-se astfel şi coeziunea dintre cele trei instituţii comunitare principale. Opoziţia ţărilor mici faţă de această iniţiativă ar putea fi redusă, în opinia britanică, prin adoptarea sistemului Preşedinţiei colective, pentru o perioadă mai lungă de timp, în cadrul căruia un membru al Preşedinţiei, ales pe principiul rotaţiei, să asigure coordonarea echipei de conducere. În cadrul acestei echipe de conducere, reprezentanţii ţărilor mici ar trebui să deţină majoritatea, având în vedere ponderea acestor ţări în totalul membrilor Uniunii.


Privitor la sistemul adoptării deciziilor în cadrul Uniunii, poziţia britanică pleacă de la realitatea că într-o Uniune extinsă la peste 25 de membri, procesul decizional ar putea fi frecvent blocat de dreptul la veto. Prin urmare, în general, este acceptată propunerea aplicării votului cu majoritate calificată, cu anumite limite, cum ar fi, spre exemplu, politica în domeniul taxelor şi impozitelor, care va rămâne în continuare atribut decizional naţional.


În legătură cu viitorul Comisiei poziţia britanică vede în aceasta instrumentul de aplicare a priorităţilor strategice stabilite de Consiliu, de punere în practică a deciziilor acestuia, în fond o încercare de concentrare a întregului proces decizional în competenţa Consiliului, Comisia fiind o structură secretarială a acestuia.


Oficialităţile britanice se pronunţă pentru creşterea rolului parlamentelor naţionale, care să aibă o contribuţie mai mare la activitatea Uniunii, prin controlul asupra activităţii guvernelelor lor naţionale, şi să dispună de noi atribuţii pentru monitorizarea aplicării subsidiarităţii. Totodată, susţin propunerea constituirii Congresului European, format din reprezentanţi ai Parlamentului European şi ai parlamentelor naţionale, care să se întrunească o dată pe an pentru a dezbate orientările generale ale Consiliului şi programul de activitate al Comisiei. 


Cât priveşte politica externă şi de apărare, este necesar ca Europa să acţioneze într-un mod mai eficient, cu un grad mai mare de coordonare. Cu toate acestea, respinge aplicarea metodei comunitare în domeniile apărării şi politicii externe, deciziile urmând a fi adoptate tot prin consens. Potrivit poziţiei britanice, NATO rămâne baza securităţii europene iar Europa trebuie să fie într-o relaţie de parteneriat cu SUA. Rolul Înaltului Reprezentant trebuie să fie întărit.


În general, oficialităţile britanice sunt dispuse să facă unele concesii de la poziţiile lor în legătură cu viitoarea structură instituţională a UE, dar îşi exprimă opoziţia faţă de elementele de bază ale propunerii franco-germane, avansate Convenţiei. 
Marea Britanie ar putea accepta propunerea alegerii Preşedintelui Comisiei de către Parlamentul European, dar numai cu o largă majoritate (80% din membrii Parlamentului European) şi cu ratificarea din partea Consiliului. 
Ar putea accepta ideea instituirii unei funcţii de conducere a politicii externe a Uniunii (prin fuziunea atribuţiilor Comisarului pentru relaţii externe cu cele ale Inaltului Reprezentant), dar numai în condiţiile în care deţinătorul acestei funcţii este răspunzător în faţa Statelor Membre, deci a Consiliului, şi nu în faţa Comisiei sau Parlamentului European. Prin urmare, această funcţie ar fi parte din structura Consiliului, în nici un caz a Comisiei.


Totodată, Marea Britanie ar putea să accepte folosirea votului cu majoritate calificată, inclusiv în chestiuni sensibile, precum cele din domeniul politicii externe, dar Statele Membre ar trebui să aibă posibilitatea să convină folosirea acestui sistem, de la caz la caz.

 

Declaraţia comună asupra viitorului Uniunii Europene - 

poziţia anglo-spaniolă


Elementele principale pe care este construită poziţia anglo-spaniolă, cuprinsă în Declaraţia comuă a Primului Ministru al Marii Britanii, Tony Blair, şi a Primului Ministru spaniol José Maria Aznar, dată publicităţii la 28 februarie a.c., în legătură cu viitorul cadru instituţional al Uniunii, sunt menţinerea echilibrului de bază al “triunghilui instituţional” şi a esenţei actualei “metode comunitare”.


Cele două ţări sprijină existenţa unei Comisii puternice şi independente, care să asigure respectarea acquis-ului comunitar şi să declanşeze procedurile specifice în cazul încălcării de către State Membre a normelor de drept comunitar, şi extinderea prerogativei de iniţiativă legislativă a Comisiei, îndeosebi în domeniul justiţiei şi afacerilor interne şi în propunerea de obiective strategice multianuale pe agenda de lucru a Consiliului European. Preşedintele Comisiei să fie numit prin majoritatea calificată a membrilor Consiliului şi, ulterior, validat de Parlamentul European.


Parlamentul European să fie investit cu competenţe sporite, să acţioneze în baza principiului codeciziei, împreună cu Consiliul, şi să efectueze monitorizarea aplicării legislaţiei şi evaluarea impactului acesteia, precum şi controlul activităţii Comisiei. 


Consiliul European trebuie să joace rolul conferit în prezent de Tratatul asupra Uniunii Europene, prin stabilirea liniilor politice directoare ale dezvoltării Uniunii. Preşedinţia Consiliului să fie o funcţie permanentă, cu un mandat pe o perioadă sensibil mai mare decât actualele şase luni, iar ocuparea funcţiei să se facă cu respectarea principiului egalităţii în drepturi a Statelor Membre. Funcţiile de bază ale Preşedinţiei sunt: pregătirea şi conducerea şedinţelor Consiliului, urmărirea transpunerii în practică a deciziilor adoptate, atribuţii legate de reprezentarea externă a Uniunii Europene, informarea Parlamentului asupra activităţii Consiliului.


Consiliul de Miniştri îşi va păstra rolul atribuit de Tratate, respectiv acela de instituţie comunitară în care Statele Membre îşi exprimă opiniile, îşi apără interesele şi negociază poziţii comune, care sunt apoi transmise şi negociate cu Comisia şi cu Parlamentul European.


Rolul Înaltului Reprezentant în cadrul Consiliului trebuie întărit astfel încât el să devină Ministrul afacerilor externe al Uniunii, să prezideze şedinţele Consiliului Miniştrilor pentru Afaceri Externe şi să participe la şedinţele Comisiei în care se fac propuneri privind activitatea externă a Uniunii. Acesta va avea drept de iniţiativă în probleme legate de politica externă şi de securitate comună.


În ce priveşte rolul parlamentelor naţionale, Marea Britanie şi Spania apreciază că acestea trebuie să participe activ în viaţa Uniunii, în primul rând printr-un control eficient asupra activităţii guvernelor lor naţionale şi sprijină iniţiativa acordării de competenţe parlamentelor naţionale în monitorizarea propunerilor Comisiei, din punctul de vedere al respectării principiului subsidiarităţii. Nu respinge ideea constituirii unui Congres European, cu condiţia stabilirii exacte a rolului şi locului acestuia în arhitectura europeană, şi a definirii lui ca un organism politic informal, avâd numai atributul de a adopta rezoluţii şi recomandări.


Este necesară o distincţie mai clară între activitatea Curţii de Justiţie, cea a Curţii de Primă Instanţă şi cea a instanţelor judecătoreşti, prevăzute în Tratatul de la Nisa, astfel încât Curtea de Justiţie să se ocupe numai de cazurile cele mai importante.

 

Poziţia Belgiei

Pornind de la necesitatea adoptării unei Constituţii europene care să cuprindă prevederile tratatelor existente precum şi politicile comunitare şi mijloacele de acţiune pentru implementarea acestora, poziţia belgiană presupune conferirea de personalitate juridică Uniunii, renunţarea la sistemul pilonilor de acţiune şi menţinerea, cel puţin pentru o perioadă, a diferenţierilor procedurale în adoptarea deciziilor, în funcţie de domeniul de reglementat. Astfel, procedurile interguvernamentaliste vor fi dominante în adoptarea unor decizii privind politica externă şi de securitate comună, în timp ce metoda comunitară va prevala în celelealte domenii, inclusiv în cele ale politicii comune privind cooperarea juridică, în domeniul azilului şi imigraţiei etc. Deplina comunitarizare a procesului decizional rămâne, în opinia oficialităţilor belgiene, scopul final al întregii construcţii europene.


În cadrul Convenţiei, reprezentanţii belgieni au o prezenţă activă, concentrându-şi intevenţiile în special în următoarele direcţii: conducerea economică şi socială a Uniunii, rolul parlamentelor naţionale în controlul subsidiarităţii, activitatea externă a Uniunii şi reforma arhitecturii instituţionale.

În ceea ce priveşte politicile economice şi sociale, poziţia belgiană presupune depăşirea fazei simplei coordonări a politicilor economice şi bugetare naţionale şi, în condiţiile marii diversităţi de nivele de dezvoltare naţională, într-o Europă extinsă, să fie posibilă, prin mecanismul cooperării întărite, stabilirea unui Eurogrup, în cadrul Consiliului, care, prin proceduri simplificate, să ia decizii şi să desfăşoare o politică economică şi socială specifică Eurozonei (statele care au trecut deja la moneda unică).

În legătură cu rolul sporit al parlamentelor naţionale în controlul subsidiarităţii, oficialii belgieni se opun propunerilor de constituire a unor noi instituţii, de genul Congresului Popoarelor Europei, propunere cuprinsă în proiectul de Tratat constituţional al Convenţiei. Rolul parlamentelor naţionale rezidă, potrivit poziţiei belgiene, în controlul tradiţional exercitat asupra guvernelor naţionale, în monitorizarea poziţiilor adoptate de reprezentanţii guvernelor naţionale în Consiliile Europene. Cu toate acestea, poziţia belgiană nu exclude posibilitatea conferirii unui rol permanent Convenţiei în prezentarea de propuneri privind direcţii sau acţiuni fundamentale menite să conducă la integrarea europeană sau de amendare a principalelor prevederi ale Constituţiei europene.

În domeniul politicii externe şi de apărare comună, abordarea, pentru o anumită perioadă de timp, va fi tot interguvernamentalistă, dar Uniunea trebuie să creeze condiţiile pentru comunitarizarea graduală a acestei politici. 

Poziţia belgiană sprijină propunerea îndeplinirii, de către o singură persoană, a funcţiilor de Înalt Reprezentant pentru Politica Externă şi de Securitate Comună şi de Comisar pentru Relaţiile Externe, care să fie, în acelaşi timp, şi Vicepreşedinte al Comisiei. Astfel, acesta ar deveni membru atât al Consiliului, cât şi al Comisiei.

În abordarea problematicii arhitecturii instituţionale, oficialităţile belgiene* pornesc de la realitatea că Uniunea Europeană este, în prezent, o comunitate, o instituţie supranaţională şi atrag atenţia asupra pericolului supralicitării, în cadrul proiectului de Tratat constituţional, a elementelor de cooperare interguvernamentală. Promovând metoda comunitară, acestea se pronunţă pentru dezvoltarea unor instituţii comunitare puternice, democratizate, în care deciziile să fie luate cu majoritate calificată şi cu respectarea principiului codeciziei. Pentru creşterea legitimităţii democratice a instituţiilor, sprijină propunerea alegerii Preşedintelui Comisiei de către Parlament şi, ulterior, validarea acestuia de către Consiliul European. În acelaşi sens, propune acordarea unor prerogative suplimentare Parlamentului European, de legiferare atunci când iniţiativele Comisiei ramân, pentru o perioadă mai lungă, făra o reacţie din partea Consiliului.

În legătură cu disputata problemă a Preşedinţiei Consiliului European, poziţia belgiană respinge categoric propunerea de instituire a funcţiei de Preşedinte al Uniunii Europene sau de Preşedinte al Consiliului, cu un mandat mai lung, ales din afara componenţei acestuia. În acelaşi timp, se pronunţă, detaşându-se de poziţia ţărilor mici, prezentată în “Memorandumul Benelux” din decembrie 2002, pentru renunţarea la actualul sistem al preşedinţiei prin rotaţie din şase în şase luni. Renunţarea la acest principiu trebuie să se facă fără a afecta unul din principiile de bază ale Uniunii, acela al egalităţii Statelor Membre. După lansarea iniţiativei franco-germane, oficialităţile belgiene, în primul rând Primul Ministru Verhofstadt, au făcut declaraţii în sensul că propunerile cuprinse în iniţiativă nu modifică substanţial echilibrul instituţional existent şi nu afectează rolul de motor al construcţiei europene jucat de Comisie.

O altă idee majoră a poziţiei belgiene este separarea clară a competenţelor în Uniune, între puterea legislativă, executivă şi judecătorească. 

Activitatea legislativă să fie în responsabilitatea comună a Consiliului şi a Parlamentului, pe baza principiului codeciziei, realizându-se astfel o împletire a sistemului de interese: Consiliul reprezintă interesele Statelor Membre, în timp ce Parlamentul pe cele general europene. Prezenţa Consiliilor specializate în procesul legislativ poate fi asimilată cu existenţa unei a doua Camere a sistemului legislativ, pe lânga Parlamentul European.

Activitatea executivă să fie atribuită Comisiei, care să acţioneze de sine stătător sau în conlucrare cu Consiliul, sub forma unui guvern, un centru decizional distinct. În cazul în care Consiliul ia parte la activitatea executivă, şedinţele respective vor fi conduse de Preşedintele Comisiei, în cadrul şedinţelor Consiliului pentru afaceri generale, de Vicepreşedintele Comisiei pentru Consiliul de politică externă şi apărare sau de către Comisarul de profil pentru celelalte şedinţe ale Consiliilor specializate. Dimensiunea Comisiei ar trebui să rămână redusă, cu respectarea principiului egalităţii statelor, prin alegerea comisarilor pe baza unei rotaţii regionale, iar aceasta să acţioneze ca un organism colegial. 

În concluzie, poziţia belgiană militează pentru instituirea unei structuri instituţionale simple şi transparente, cu o separare clară între puterea executivă, coordonată de Comisie, şi puterea legislativă, exercitată de Parlamentul European şi Consiliu.

 

 

Memorandumul Benelux


Memorandumul Benelux, adoptat în decembrie 2002, esenţa poziţiei statelor mici, porneşte de la premisa că Uniunea Europeană este mai mult decât o uniune de state, este şi o uniune a popoarelor europene, iar transformările care se prefigurează în prezent trebuie să conducă la o construcţie eficientă, democratică şi care să răspundă aşteptărilor cetăţenilor în ce priveşte legitimitatea şi transparenţa instituţiilor, politicilor şi acţiunilor sale.


În accepţiunea Statelor Benelux, Comisia este instituţia care garantează realizarea interesului comun şi motorul integrării europene. Într-o Europă lărgită, Comisia trebuie să dispună de un loc şi un rol întărit, prin următoarele transformări:

· Preşedintele Comisiei să fie ales de către Parlamentul European, cu o majoritate de 3/5 din membrii săi, urmat de acordul Consiliului, cu majoritate calificată;

· La stabilirea componenţei Comisiei să se ţină seama de principiul rotaţiei, asigurându-se egalitatea Statelor Membre;

· Comisia să răspundă în faţa celor două instituţii, fiecare având dreptul să o demită printr-o moţiune de cenzură;

· Comisia să fie investită cu dreptul exclusiv de iniţiativă legislativă şi să-şi desfăşoare activitatea ca un organism colegial.


Funcţia legislativă să se exercite după metoda comunitară, în următoarele condiţii:

· Dreptul exclusiv al Comisiei de iniţiativă legislativă; Consiliul şi Parlamentul pot cere Comisiei să prezinte o anumită iniţiativă legislativă; eventualul refuz al Comisiei trebuie motivat;

· Generalizarea adoptării legislaţiei cu majoritate calificată;

· Generalizarea metodei comunitare în adoptarea legislaţiei privind lupta împotriva criminalităţii, în domeniul azilului, imigraţiei şi cooperării judiciare;

· Şedinţele cu caracter legislativ ale Consiliului să fie publice;

· Parlamentul European trebuie să fie parte integrantă a întregului proces legislativ, prin generalizarea principiului codeciziei.

Funcţia executivă să fie exercitată astfel:

· Comisia să poarte responsabilitatea de a veghea la respectarea normelor de drept comunitar, sub controlul jurisdicţional al Curţii;

· Dreptul Comisiei de a adopta normele de aplicare a legislaţiei;

· Statele Membre au obligaţia de a pune în practică politicile comunitare, obiectivele şi principiile stabilite de Consiliu, în condordanţă cu recomandările şi iniţiativele Comisiei;

· Coordonarea politicilor economice, pe baze multianuale, pentru asigurarea stabilităţii macro-economice, creşterea ocupării forţei de muncă, progresul social şi dezvoltarea durabilă;

· Întărirea rolului Comisiei în monitorizarea Pactului de stabilitate şi dezvoltare;

 


Reafirmarea locului şi rolului Consiliului European, prin confirmarea funcţiilor sale strategice principale:

· stabilirea direcţiilor politice generale de dezvoltare ale Uniunii;

· stabilirea programului multianual de dezvoltare, pe baza propunerilor formulate de Comisie;

· definirea, cu participarea Înaltului Reprezentant/Comisar pentru relaţii externe, a orientărilor politice care stau la baza activităţii externe a Uniunii, în cadrul PESC;


Refoma Preşedinţiei Consiliului trebuie să asigure garantarea eficienţei şi a continuităţii activităţii, în condiţiile unei Uniuni lărgite, a egalităţii între Statele Membre şi a echilibrului instituţional al Uniunii.


Statele Benelux resping propunerea privind acordarea unui mandat permanent, pe termen lung, unei personalităţi care nu este membru al Consiliului, pentru a îndeplini funcţia de Preşedinte, aceasta, cât şi preşedinţiile consiliilor specializare, urmând a fi stabilite, în continuare, pe baza principiului rotaţiei. 


Ele se pronunţă pentru o distincţie clară între funcţiile legislative şi cele administrative ale instituţiilor Uniunii. În acest sens, Consiliul pentru afaceri generale şi cel pentru afaceri externe trebuie să fie conduse de Preşedintele Comisiei şi, respectiv, de Înaltul Reprezentant/Comisar pentru relaţii externe.


Creşterea rolului parlamentelor naţionale, prin facilitarea controlului acestora asupra reprezentanţilor lor în Consiliu. Pentru realizarea acestei funcţii, Comisia va transmite parlamentelor naţionale, iniţiativele sale legislative, programul legislativ, şi va realiza cu parlamentele naţionale un schimb de informaţii mai susţinut, prin intermediul COSAC (Conferinţa Organismelor Specializate in Afaceri Comunitare)* . 


Includerea actuală a parlamentelor naţionale în procesul de revizuire a Tratatelor va fi generalizată ori de câte ori se va pune în discuţie amandarea Tratatului constituţional, dar Memorandumul respinge propunerea constituirii unui Congres al Popoarelor Europene.


În legătură cu propunerea de instituire a unui mecanism de consultări cu parlamentele naţionale pentru realizarea controlului “ex ante” al respectării subsidiarităţii, statele Benelux apreciază că acesta este fezabil dacă Comisia va dispune de posibilitatea reexaminării propunerii legislative iniţiate, în vederea menţinerii, modificării sau retragerii ei, precum şi în condiţiile în care parlamentele naţionale nu vor avea dreptul de recurs “a posteriori” la Curtea de Justiţie.


Cadrul instituţional pentru o politică externă eficientă şi coerentă a Uniunii, expresie a opţiunilor instituţiilor comunitare cât şi ale Statelor Membre, presupune exercitarea prerogativelor Înaltului Reprezentant şi cele ale Comisarului pentru relaţii externe de către aceeaşi persoană, îndeplinind şi funcţia de Vicepreşedinte al Comisiei şi reprezentând, în acelaşi timp, autoritatea Consiliului în domeniul PESC; este numit de către Consiliu, format din şefii de state sau de guverne, printr-un vot cu majoritate calificată, şi cu consultarea Preşedintelui Comisiei; are drept de iniţiativă în domeniul PESC şi realizează reprezentarea externă a Uniunii în toate chestiunile legate de politica externă şi de apărare comună.


Memorandumul Benelux are o importanţă aparte, reprezentînd chintesenţa poziţiilor statelor mici, poziţie de referinţă cu care acestea au răspuns unor iniţiative diferite, aşa cum a fost cazul după lansarea iniţiativei franco-germane. 


La 1 aprilie a.c., liderii a şapte state europene (Austria, Belgia, Finlanda, Irlanda, Luxemburg, Olanda şi Portugalia) s-au întâlnit la Luxemburg, pentru a formula o poziţie comună la propunerea franco-germană de instituire a Preşedinţiei Consiliului pe baza unui mandat permanent, pentru o perioadă de cinci ani, reiterând susţinerea pentru menţinerea principiului rotaţiei din şase în şase luni.

 

 

Poziţia României* 

 

Pentru România, aderarea la Uniunea Europeană reprezintă singura opţiune viabilă care îi poate asigura reintegrarea completă şi definitivă în sistemul de valori promovat de democraţiile vest-europene, sistem din care face parte de drept prin istorie, cultură, tradiţie şi aşezare geografică. Apartenenţa României la UE constituie o garanţie a stabilităţii, a creşterii economice şi a prosperităţii. România s-a înscris în acest proces ireversibil şi participă la modernizarea impusă de integrarea în Uniunea Europeană, care implică evoluţia generală a întregii societăţi româneşti. 

România aspiră la o Uniune Europeană constituită ca o federaţie de state-naţiuni. Această opţiune trebuie să ţină cont atât de necesitatea de a avea instituţii comunitare şi proceduri decizionale capabile să asigure funcţionarea unei Uniuni cu 27 de membri – ceea ce presupune aprofundarea integrării şi extinderea votului cu majoritate calificată –, cât şi de faptul că majoritatea covârşitoare a cetăţenilor europeni au încă sentimente puternice faţă de identitatea lor naţională şi manifestă un ataşament profund pentru statul ai cărui cetăţeni sunt. În aceste condiţii, viitoarea uniune politică va trebui să se dezvolte de jos în sus, de la cetăţeni la state şi de la state la Comunitate. 

 


Reformarea instituţiilor Uniunii Europene 

Acest obiectiv trebuie să se realizeze în condiţiile păstrării unui echilibru în gestionarea domeniilor de competenţă şi în luarea deciziilor, concomitent cu precizarea şi potenţarea funcţiilor pe care le îndeplinesc instituţiile europene. Scopul urmărit este acela de a creşte legitimitatea acestor instituţii în faţa cetăţenilor Uniunii Europene. 

Apărarea intereselor europene se poate face prin creşterea rolului Comisiei Europene. Preşedintele acestei instituţii ar trebui să fie ales în comun de Parlamentul European şi de Consiliul European, pentru a-i asigura legitimitatea totală în faţa Comunităţii. În privinţa numărului de comisari, România susţine o dimensiune a Comisiei conformă cu numărul de state membre, după principiul “un stat – un comisar“. O limitare a acestui număr ar putea fi eventual acceptată, cu condiţia ca pentru ţările care nu vor avea pe durata unui mandat un comisar cu cetăţenia respectivă, să se creeze modalităţi alternative pentru ca ţările în cauză să poată avea totuşi o reprezentare corespunzătoare la nivelul executivului comunitar. O asemenea modalitate ar putea fi instituirea unor „task-force“-uri cu un mandat cu aceeaşi durată cu cea a Comisiei, pe problemele noi şi ardente ale Comunităţii, şi pentru care nu există o direcţie generală specifică. Şefii acestor “task-force“-uri vor avea un rang nou, cuprins între director-general şi comisar. În ceea ce priveşte funcţia Comisiei, noutatea faţă de responsabilităţile prezente ar putea consta în funcţia de garant al coerenţei dezvoltărilor între sectorul interguvernamental şi cel comunitar. 

Preşedintele Comisiei ar putea, de asemenea, primi un rol de “facilitator“ pentru deblocarea situaţiilor procedurale între Consiliu şi Parlament, atunci când procedura de conciliere nu se soldează cu nici un rezultat. De asemenea, Comisia ar trebui să aibă un rol sporit în definirea relaţiilor dintre instituţii şi implementarea acestora. 

Parlamentul European ar trebui să aibă puteri sporite, prin generalizarea procedurii de codecizie cu Consiliul. Parlamentul ar putea alege Preşedintele Comisiei prin majoritate de voturi, la propunerea Consiliului European. De asemenea, Parlamentul ar putea avea atribuţii mai largi în ceea ce priveşte bugetul, în special eficienţa cheltuielilor şi operativitatea realizării proiectelor. 


În ceea ce priveşte parlamentele naţionale, România susţine crearea unui “Comitet al Parlamentelor Naţionale“, după modelul Comitetului Economic şi Social şi al Comitetului Regiunilor. Existenţa unei asemenea structuri ar reflecta mai autentic cele două componente fundamentale ale Uniunii – comunitară şi interguvernamentală. Definirea rolului acestui nou organ ar trebui să plece de la modelul propus pentru viitoarea Uniune. Ar putea exista două variante: una minimală, în sensul că se va constitui un nou comitet aflat pe aceeaşi poziţie cu cele două menţionate şi care ar avea un rol consultativ pe problemele ce privesc cooperarea interguvernamentală (ex. aviz consultativ asupra unei strategii comune a UE), şi una maximală, în sensul că această nouă structură va primi competenţe importante prin preluarea unor funcţii legislative ale Consiliului în codecizie cu Parlamenul European (de exemplu, un viitor buget comun pentru PESC). Este necesară, de asemenea, îmbunătăţirea sistemului de informare a parlamentelor naţionale privind afacerile europene. La nivelul Statelor Membre, este benefică îmbunătăţirea mecanismului de informare şi consultare a parlamentelor de către guvernele acestor state, mai ales în ceea ce priveşte adoptarea legislaţiei europene, încă din stadiul de pregătire. De asemenea, este necesară instituirea unui sistem de informare curentă a parlamentelor naţionale de către Comisie în ceea ce priveşte iniţiativele legislative propuse. 

În viziunea României, Consiliul trebuie să fie în continuare instituţia care să reflecte interesele statelor membre în cadrul Comunităţii, în triunghiul instituţional al Uniuniunii Europene, însă activitatea acestuia trebuie raţionalizată, iar funcţiile sale, mai clar delimitate. Aici se impune o mai bună coordonare în cadrul Consiliului. Atribuţiile Consiliului pentru afaceri generale trebuie regândite, pentru a asigura coordonarea generală a celorlalte forme ale Consiliului, în condiţiile în care coordonarea activităţii Consiliului de către CAG devine tot mai dificilă, iar creşterea rolului ECOFIN devine tot mai evidentă. Guvernul României consideră că votul cu majoritate calificată trebuie extins. 


Consiliul European trebuie să rămână instituţia care să stabilească, în continuare, liniile directoare ale dezvoltării Uniunii Europene. Consiliul European ar trebui să primească unele drepturi de tranşare a unor situaţii şi de decizie în domeniile de interes strategic pentru Uniune, în situaţiile care reclamă urgenţă maximă, precum şi dreptul de conciliere atunci când apar divergenţe între CAG şi ECOFIN. De asemenea, Consiliul European ar putea iniţia un program legislativ multi-anual, la recomandarea Comisiei şi Parlamentului European. 


Distribuirea competenţelor între nivelurile de guvernare 


România consideră ca importantă distribuirea competenţelor, fie sub forma unui „catalog al competenţelor” la nivelul Uniunii, fie sub orice altă formă care contribuie la clarificarea distribuirii acestora între nivelul european, naţional, regional şi local, la baza căruia stă principiul transferului progresiv de putere de la nivel superior spre nivelurile locale. 


Problema subsidiarităţii este atributul statelor membre şi trebuie analizată separat, de la caz la caz, dat fiind faptul că modul de cooperare implică şi nivelul de dezvoltare economică şi socială la un moment dat. Este însă necesară stabilirea unor mecanisme clare care să facă posibilă delegarea ad-hoc a anumitor competenţe. 


Eventualele dispute care pot apărea ca urmare a delimitării celui mai adecvat nivel de luare a deciziei se pot rezolva de către comisii specializate ale Parlamentului European sau ale Parlamentelor naţionale. În ultimă instanţă, Curtea de Justiţie are drept de control asupra aplicării principiului subsidiarităţii şi proporţionlităţii. 


Proporţionalitatea trebuie să rămână principiul de bază pentru elaborarea unui act legislativ sau iniţierea unei măsuri comune. De fiecare dată, Uniunea Europeană trebuie să aleagă dintre mai multe metode şi acţiuni, pe aceea care conferă cea mai mare libertate statelor, persoanelor fizice sau juridice. 


Indiferent de modificările care pot interveni la nivelul Uniunii, solidaritatea şi egalitatea dintre statele membre trebuie să rămână principii fundamentale pentru Uniunea Europeană. 


Politicile comune 


Uniunea Economică şi Monetară (UEM) conţine elementele necesare realizării uniunii economice a statelor europene. UEM trebuie să rămână deschisă şi accesibilă noilor membri ai Uniunii Europene, cu precădere în ceea ce priveşte aderarea la moneda unică. Principiul şanselor egale trebuie să se aplice în toate evoluţiile viitoare ale UEM. Mai mult decât a rămâne deschisă pentru noi membri, este vital ca UEM să menţină principiul şanselor egale pentru aceştia, prin păstrarea unor criterii neschimbate pentru aderarea la euro şi în cazul ţărilor candidate. Pentru a asigura funcţionalitatea UEM pe termen lung, precum şi viabilitatea sa din punct de vedere politic şi social, este necesară continuarea armonizării în domeniul politicilor economice conexe (de ex. fiscalitate). Concomitent însă, trebuie să se ţină cont, pentru păstrarea consistenţei, coerenţei şi unităţii construcţiei europene, de evoluţia generală a viitoarelor state membre spre îndeplinirea criteriilor de convergenţă. 


Este necesară realizarea unei “unităţi tehnologice“, prin impulsionarea şi gestionarea unui flux susţinut de transfer tehnologic în cadrul UE, incluzând viitoarele state membre şi chiar cele aflate în vecinătatea UE. 


Noua Politică agricolă comună (PAC), aşa cum se conturează ea în urma ultimei reforme începute în 1997, apare ca o politică economică viabilă şi dezirabilă pe termen lung. În principiu, România exclude luarea în calcul a variantei renaţionalizării unor aspecte ale PAC. 


În privinţa fondurilor structurale şi de coeziune, România susţine păstrarea actualului grad de naţionalizare. Intervenţia structurală este absolut necesară pentru păstrarea coeziunii economice şi sociale într-o Europă unită, în care statele membre aderă la aceiaşi parametri şi la aceleaşi politici economice. Aspectul redistributiv al UE în condiţiile unei Uniuni Economice şi Monetare este vital, ca şi menţinerea principiului solidarităţii europene la originea filosofiei acestor politici. 


De asemenea, se cere alocarea fondurilor structurale pentru mobilizarea şi valorificarea resurselor umane şi flexibilizarea pieţei muncii, în paralel cu stimularea unei mai mari implicări a sectorului privat în proiectele de infrastructură fizică (transporturi, mediu). Viitoarea politică va trebui să pună un accent mult mai mare pe factorul tehnologic, care are o dimensiune europeană, nu numai regională, şi de care depinde succesul modelului economico-social european. 

Politica Externă şi de Securitate Comună a ridicat unele probleme Uniunii, provenite în special din carenţele de natură instituţională, dar şi din lipsa unei viziuni structurate asupra relaţiilor cu principalii actori internaţionali din afara UE. Deşi PESC va rămâne, în principal, în sfera deciziei interguvernamentale, poziţie justificată mai ales de dorinţa de dezvoltarea a unei politici comune de securitate şi apărare, Comisia şi Parlamentul European vor trebui asociate la concepţia şi implementarea acestei politici, atât pentru că transpunerea sa implică recursul şi la mijloace şi metode comunitare gestionate de către Comisie, cât şi deoarece stabilirea unui buget comun pentru PESC presupune adoptarea acestuia de către Parlamentul European (eventual cu avizul Comitetului parlamentelor naţionale – dacă acesta va fi înfiinţat). 

UE nu este numai o putere regională, dar şi una globală. Ea are potenţialul de a se evidenţia ca o putere globală, de a se manifesta ca un actor care conciliază globalismul cu principiile etice. Europa este chemată astăzi să se manifeste mai vizibil şi mai eficient la nivel global şi să-şi asume responsabilităţi sporite pe scena internaţională. Rolul Uniunii Europene lărgite în arena mondială va fi acela de a proiecta stabilitate, prosperitate şi toleranţă culturală şi religioasă dincolo de frontiererele sale, de a acţiona ca un actor global şi ca un factor de echilibru într-o lume multipolară, aflată în curs de reaşezare. Europa ar trebui însă să rămână fidelă metodelor de promovare externă a valorilor sale, prin bine cunoscutele acţiuni preventive (o concentrare mai mare asupra dezvoltării şi comerţului, cel mai mare donator, multilateralism, interes în dezvoltarea ONU, acorduri de tip ACP cu statele în curs de dezvoltare). 

România consideră că în pregătirea următoarei Conferinţe Interguvernamentale ar trebui, de asemenea, să se acorde atenţie şi acţiunilor externe şi limitelor geografice ale UE. Chiar dacă acestea nu ar face parte din activitatea propriu-zisă a Convenţiei, totuşi ar trebui profitat de activitatea acesteia pentru a se aborda problema respectivă în subsidiar. 


În domeniul Justiţiei şi afacerilor interne, România susţine necesitatea dezvoltării Spaţiului comun de libertate, securitate şi justiţie, însă cu păstrarea unui echilibru între cele trei componente, în special în ceea ce priveşte raporturile dintre libertate şi securitate. 


În vederea punerii în practică a componentelor de securitate şi justiţie, apar necesare unele măsuri de ordin practic, cum sunt întărirea rolului Europol şi integrarea sa în ordinea comunitară, precum şi crearea unui Parchet european şi, în perspectivă, crearea unei poliţii de frontieră unice la nivel european. 


Constituţia europeană 

România priveşte favorabil problema restructurării tratatelor şi realizării unei Constituţii Europene sau a unui Tratat Constituţional al UE. Legislaţia primară a UE ar putea fi separată în două părţi: o parte fundamentală, de genul unei Constituţii, care să cuprindă Tratatele, şi o parte care să cuprindă politicile curente. Astfel, Constituţia/Tratatul Constituţional ar putea fi revizuit printr-o procedură specială, de către toate Statele Membre şi după consultări generale şi directe ale cetăţenilor Europei, în timp ce prevederile tehnice ar putea fi modificate printr-o procedură mult simplificată. 

Tratatul sau tratatele suplimentare, care ar rezulta în urma acestui exerciţiu şi care vor sistematiza cea mai mare parte a acquis-ului, ar putea urma o procedură mai simplă şi mai flexibilă pentru revizuire. Va fi însă important ca prin asemenea reaşezări, acquis-ul să nu îşi piardă din substanţă şi politicile comune să nu fie afectate, situaţie care ar echivala pentru ţările candidate cu modificarea termenilor care au constituit baza negocierilor de aderare. 

Constituţia ar trebui să includă, in corpore, actuala Cartă a Drepturilor Fundamentale, fapt care ar consolida uniunea politică şi identitatea europeană a cetăţenilor. 

 

 

CONCLUZII


Analiza poziţiilor oficiale exprimate de reprezentanţii Statelor Membre, ai instituţiilor Uniunii şi ai cercurilor academice pun în evidenţă o serie de idenţităţi sau similitudini de poziţii, precum şi diferenţieri majore, datorate sistemelor de interese naţionale, în primul rînd, de finalitatea politică a proiectului europrean: o construcţie politică de tip interguvernamentalist sau federalist sau o construcţie sui generis, care să definească un model de dezvoltare transparent, democratic, eficient şi cuprinzător pentru statele europene.


Principalele concluzii care decurg din poziţiile exprimate asupra coordonatelor de bază ale reformei şi restructurării instituţionale a Uniunii Europene pot fi sintetizate astfel:


Adoptarea Constituţiei europene. Există un consens larg asupra necesităţii adoptării unui Tratat constituţional, care să simplifice şi să înlocuiască tratatele existente. Convenţia a prezentat primul proiect de Tratat constituţional la 28 octombrie 2002, sub forma unui „schelet” de constituţie, urmând ca redactarea articolelor să se finalizeze până în iunie 2003. Proiectul va fi dezbătut de şefii de state sau de guverne în cadrul unei Conferinţe Interguvernamentate, la sfârşitul anului 2003 sau începutul lui 2004.


Marea majoritate a Statelor participante la procesul de reformă instituţională a Uniunii se pronunţă pentru includerea Cartei privind drepturile fundamentale în viitoarea Constituţie. Din partea Marii Britanii se manifestă o anumită opoziţie la ideea de a da prevederilor Cartei un caracter obligatoriu, cu consecinţa reglării încălcării acestora prin intermediul justiţiei. 


Personalitatea juridică.
Convenţia propune simplificarea structurii actuale a Uniunii, bazate pe sistemul celor trei piloni şi unificarea prevederilor Tratatului privind Comunitatea Europeană şi ale Tratatului asupra Uniunii Europene, într-un singur tratat, conferindu-se astfel personalitate juridică Uniunii. Aceasta îi va permite Uniunii să perfecteze acorduri internaţionale în nume propriu şi să fie reprezentată în organizaţii internaţionale precum Naţiunile Unite.


Simplificarea tratatelor. 
Există un consens general privind simplificarea întregului sistem instituţional – principii, instituţii, competenţe, metode şi proceduri, politici etc.- şi cuprinderea lui într-un singur tratat constituţional.


Reforma sistemului instituţional


Consiliul European. Reforma Consiliului a început încă din iunie 2002, când, la şedinţa Consiliului european de la Sevilla, s-a hotărât reducerea numărului de forme de activitate ale acestuia, concomitent cu afirmarea expresă a rolului său principal în stabilirea programelor strategice de acţiune ale Uniunii.


Problematica privind ponderarea voturilor şi a adoptării deciziilor este încă în discuţie. Convenţia spijină propunerile privind o aplicare mai largă a votului cu majoritate calificată în luarea deciziilor de către Consiliu, ceea ce ar permite statelor mari să controleze procesele decizionale şi să înlăture dificultăţile provocate de posibilitatea de veto a statelor mici.


Există o mare presiune, cu bune şanse de reuşită, pentru renunţarea la principiul rotaţiei din şase în şase luni a deţinerii Preşedinţiei Consiliului. Marea Britanie şi Franţa au propus instituirea unei Preşedinţii permanente a Consiliului, propunere sprijinită şi de Italia şi Spania. Germania şi-a exprimat acordul de principiu, condiţionat de întărirea rolului Comisiei.


Preşedinţia Consiliului European. Oficialităţile franceze şi britanice doresc ca Preşedintele să dispună de competenţe sporite şi să se renunţe la sistemul actual al rotaţiei preşedinţiei, din şase în şase luni. Propunerea este sprijinită de Spania şi Italia. Preşedintele Consiliului Uniunii Europene ar trebui să reprezinte Uniunea în viaţa internaţională. 


Statele mici şi cele candidate resping această propunere şi se declară în favoarea unei Comisii puternice care, în opinia lor, le-ar asigura o poziţie echitabilă în procesul decizional, precum şi pe aceea de a institui funcţia de preşedinte al Uniunii, ca fiind o ameninţare la adresa intereselor lor.

Rolul Comisiei Europene 

Creşterea rolului Comisiei este, firesc, dezideratul acesteia şi este sprijinit de un mare număr de state. În acest sens,se susţine o aplicare mai largă a „metodei comunitare” în domeniul coordonării politicii economice, al justiţiei şi afacerilor interne şi al politicii externe şi de securitate comună. Propunerile Comisiei din mai 2002 cuprind:

· folosirea, cu o frecvenţă mai mare, a metodei majorităţii calificate în adoptarea deciziilor privind politicile comune;

· aplicarea principiului codeciziei în întreaga activitate legislativă;

· descentralizarea proceselor de punere în aplicare a politicilor comunitare;

· conferirea atribuţiei de a prezenta propuneri şi în domeniul liniilor generale ale politicii economice şi de opinii privind programele de stabilitate;

· creşterea importanţei Consiliului Ecofin pentru zona Euro; atribuirea anumitor competenţe grupului informal al miniştrilor reprezentând cele 12 ţări din zona Euro.

· posibilitate de a face propuneri în domeniul politicii privind justiţia şi afacerile interne;

· fuziunea atribuţiilor Înaltului Reprezentant pentru politică externă şi de securitate comună cu cele ale Comisarului pentru relaţii externe, conferind noii funcţii, integrate în Comisie, iniţiativă politică;


În opinia Comisiei, propunerile privind acordarea dreptului de iniţiativă legislativă Consiliului şi Parlamentului European afectează rolul Comisiei. Totodată, atribuirea de competenţe sporite Preşedintelui Consiliului European ar diminua importanţa Comisiei, aceasta urmând a fi transformată într-o structură administrativă a Consiliului.


Germania insistă ca Preşedintele Comisiei să fie ales de Parlamentul European, conferindu-i astfel o legitimitate mai mare.


Rolul parlamentelor naţionale. În general, propunerile vizează creşterea rolului parlamentelor naţionale în viaţa Uniunii:


Preşedintele Convenţiei, Valéry Giscard d'Estaing a propus constituirea unui „Congres al naţiunilor europene”, format din membri ai parlamentelor naţionale şi ai Parlamentului European. Acesta ar urma să se întrunească o dată pe an, pentru a audia rapoartele anuale ale preşedinţilor Consiliului şi Comisiei, a altor înalţi oficiali europeni, a formula amendamente la competenţele instituţiilor europene şi a exprima opinii cu privire la procesul de lărgire a Uniunii. Congresul ar putea să reprezinte un mijloc al parlamentelor naţionale de implicare mai mare în procesul decizional al Uniunii, inclusiv prin supervizarea procesului de adoptare a politicilor Uniunii.



Propunerea ocazioneză dezbateri susţinute, marcate de opinii divergente, de la o susţinere clară (Franţa, Marea Britanie), la rezerve sau sprijin nuanţat, până la refuzul total (ex. statele Benelux), 


În ceea ce priveşte controlul asupra respectării subsidiarităţii, Convenţia şi-a însuşit propunerile grupului său de lucru, care recomandă o sporire a rolului parlementelor naţionale, în sensul că acestea pot să respingă proiectele de lege propuse de Comisie, dacă parlamentele consideră că domeniul respectiv poate fi reglementat mai bine la nivel naţional. De asemenea, se prefigurează un sistem de avertizare din partea parlamentelor naţionale, atunci când Comisia are tendinţa de a-şi depăşi mandatul. În acest context, grupul de lucru propune transmiterea de către Comisie a proiectelor de legi către parlamentele naţionale, pentru a se pronunţa dacă problematica respectivă va fi reglementată la nivelul Uniunii Europene sau la cel naţional. În cazul unor divergenţe, acestea vor fi arbitrate de Curtea Europeană de Justiţie.


Guvernul britanic sugerează constituirea unui mecanism de supraveghere a respectării principiului subsidiarităţii, sub forma unei noi instituţii.


Politica externă


Comisia doreşte să dobândească competenţe sporite de a avea iniţiative în acest domeniu. Statele Membre, care adesea au abordări diferite în politica lor externă, determinate de interesele naţionale proprii, insistă să menţină controlul asupra politicii lor externe, cu toată presiunea care se exercită pentru ca Uniunea Europeană să aibă o poziţie şi un rol unic în relaţiile internaţionale. Diferitele propuneri cuprind şi ideea înfiinţării funcţiei de Preşedinte al Uniunii Europene sau al Consiliului European, care să o reprezinte în viaţa internaţională sau pe cea a fuziunii atribuţiilor Comisarului pentru relaţii externe cu cele ale Înaltului Reprezentant pentru Politica Externă şi de Securitate Comună.

 

 

 

 

 

ANEXĂ

Tabel synoptic cuprinzând poziţiile principalelor personalităţi europene

	0
	1
	2
	3

	 
	Constituţia europeană
	Delimitarea competenţelor
	Arhitectura instituţională

	Romano Prodi

Preşedintele Comisiei Europene
	- UE trebuie să aibă o Constituţie care să înlocuiască actualele Tratate;

- Prin unificarea prevederilor Tratatelor într-un singur document de bază şi încorporarea prevederilor Cartei drepturilor fundamentale, se renunţă la împărţirea pe cei trei piloni ai activităţii Uniunii.
	- UE trebuie să fie prima democraţie supranaţională din lume;

- Uniunea va acţiona numai dacă obiectivele specifice nu pot fi fi integral îndeplinite de către Statele Membre;

- UE nu caută să-şi extindă sfera de competenţe, totuşi, la nivel instituţional, metoda comunitară trebuie să fie promovată;

- Parlamentul European şi Curtea Europeană trebuie să aibă un rol mai mare în domeniul justiţiei şi al afarerilor interne, prin preluarea de competenţe de la Statele Membre;

- Controlul subsidiarităţii ar trebui să fie atribuit Curţii de Justiţie. 
	- Organizarea şi funcţionarea instituţiilor Uniunii să fie reglementată prin legi instituţionale;

- Preşedintele Comisiei să fie ales de Parlamentul European cu o majoritate de două treimi;

- Consiliul şi Parlamentul să fie investite cu dreptul de a controla activitatea comisarilor;

- Consolidarea dreptului de iniţiativă legislativă al Comisiei;

- Generalizarea principiului codeciziei;

- Renunţarea la dreptul de veto al guvernelor Statelor Membre;

- Respinge propunerea constituirii unei a doua Camere a Parlamentului European;

- Respinge ideea instituirii funcţiei de Preşedinte, cu mandat permanent, al Consiliului Uniunii;

- Să se confere puteri sporite executivului Uniunii;

- Implicarea mai mare a Comisiei în politica externă a Uniunii;

- Comisia să aibă un rol mai mare în coordonarea politicii economice;

- Înaltul Reprezentant pentru politică externă al UE să fie membru al Comisiei.

	Michel Barnier

Comisar european pentru politica regională
	- Este adeptul noţiunii de Tratat constituţional, apreciind că termenul de Constituţie nu este potrivit pentru construcţia europeană, UE nefiind încă pregătită pentru adoptarea unei Constituţii.
	- Atenţia trebuie îndreptată către clarificarea competenţelor, în forma actuală, fără a modifică repartiţia lor;

- Pune în evidenţă contradicţia dintre întărirea legitimităţii democratice a instituţiilor UE, prin anticiparea unei evoluţii spre un model federalist şi diminuarea scopurilor Uniunii, prin păstrarea la nivel interguvernamental a problematicii legate de apărare, securitate, justiţie ş.a.;

- Rolul parlamentelor naţionale trebuie abordat prin prisma faptului că aceasta este, în primul rând, o problemă naţională.
	- Creşterea rolului Parlamentului European, ca for legislativ, în cadrul sistemului codecizional;

- Clarificarea rolului Consiliului;

- Întărirea legitimităţii democratice a Comisiei, prin modificarea procedurii de alegere a Preşedintelui;

- Păstrarea independenţei Comisiei;

- Definirea mai exactă a funcţiei de executiv central al Uniunii şi a raporturilor sale cu Statele Membre în procesul de implementare a politicilor comune;

	Tony Blair

Primul Ministru al Marii Britanii
	- Constituţia trebuie să pună în lumină faptul că Europa se îndreaptă către o Uniune de naţiuni şi nu către o formaţiune suprastatată care însumează suveranităţile şi identităţile naţionale;

- Promovează ideea adoptării unei Carte a competenţelor - o declaraţie de principii care să determine competenţele la nivel european şi cele la nivel naţional, sub forma unei declaraţii politice şi nu a unui document cu putere juridică.
	- Uniunea Europeană trebuie să fie o super-putere, dar nu un super-stat;

- Se pronunţă pentru implicarea mai mare a reprezentanţilor parlamentelor naţionale în procesul decizional european, prin crearea unei a doua Camere a Parlamentului European.
	- Sprijină propunerea privind constituirea unei a doua Camere a Parlamentului European, formată din reprezentanţii parlamentelor naţionale.

	Jacques Chirac

Preşedintele Franţei
	- Adoptarea unei Constituţii, dar apreciază ca procesul va dura mai mulţi ani.
	- O Europă cu suveranitate partajată, dar guvernele naţionale trebuie să aibă întotdeauna ultimul cuvânt de spus în adoptarea deciziilor;

- Clarificarea repartizării competenţelor, pe baza principiului subsidiarităţii;

- Respinge transferul anumitor politici la nivel naţional.
	 

	Carlo Azeglio Ciampi

Preşedintele Italiei
	- Adoptarea unui act fundamental sau a unei Constituţii, care să cuprindă trei părţi principale: Carta drepturilor fundamentale, definiţia şi funcţiile Uniunii şi ale Statelor Membre, reorganizarea şi simplificarea tratatelor.
	 
	 

	Jacques Delors

Fost Preşedinte al Comisiei Europene
	- Este, în general, rezervat în privinţa posibilităţii de adoptare a unei Constituţii europene.
	- O „federaţie de state-naţiuni”, care să funcţioneze în condiţiile existenţei a două imperative divergente: păstrarea caracterului naţional al Statelor Membre şi aplicarea metodei comunitare.
	- Valorificarea caracterului democratic al alegerilor pentru formarea Parlamentului European, prin stimularea grupurilor politice ale Parlamentului să susţină candidaţi pentru Preşedinţia Comisiei;

- Renunţarea la sistemul „mesei rotunde” conform căruia îşi desfăşoară activitatea în prezent Consiliul – fiecare delegaţie îşi prezintă punctul de vedere asupra subiectului aflat în discuţie, întrucât sesiunile ar avea o durată mult prea mare după aderarea noilor membri;

- Redefinirea metodei comunitare, prin păstrarea echilibrului dintre Comisie, Parlament şi Consiliu, dar cu revizuirea procedurilor de promovare a propunerilor de decizii;

- Crearea Consiliului pentru afaceri generale, format din miniştrii afacerilor europene, care să se întrunească din două în două săptămâni, pentru a selecta proiectele care urmează a fi examinate şi a stabili priorităţile agendei de lucru a Consiliului.

	Joschka Fischer

Ministrul afacerilor externe al Germaniei
	- Adoptarea unei Constituţii care să reglementeze competenţele la nivel european şi al Statelor Membre şi care să definească relaţia dintre federaţie şi statele-naţiuni.

- Promovează ideea constituirii unui „nucleu gravitaţional”, format din ţările cu un grad mai mare de integrare, pe baza unui nou Tratat de bază european.
	- Integrarea să cuprindă şi instituţiile naţionale, ceea ce implică o delimitare clară a competenţelor Uniunii şi statelor-naţiuni;

- Constituirea, gradual, a unei federaţii, deplin funcţionale, cu suveranitate proprie, având la bază statele-naţiuni.
	- Uniunea Europeană va fi o federaţie europeană cu un sistem parlamentar complet, cu un Parlament şi un Guvern european, exercitând funcţiile legislative şi, respectiv, executive.

- Parlamentul European să fie bicameral, prima Cameră fiind compusă din deputaţi, care să fie, în acelaşi timp, şi membri ai parlamentelor naţionale, şi a doua Cameră, un Senat, format din membri aleşi direct, sau un fel de Cameră a Statelor, similară cu Bundesratul.

	Lionel Jospin

Fost Prim Ministru al Franţei
	- Propune adoptarea unei Constituţii, având la bază Carta drepturilor fundamentale.
	- Constituirea unei „federaţii de state-naţiuni” printr-un proces gradual, controlat, de partajare a competenţelor şi de transferare a anumitor competenţe către Uniune. Respinge ideea constituirii unei federaţii de tip german sau american;

- Creşterea rolului parlamentelor naţionale prin crearea unei Conferinţe Permanente a Parlamentelor (Congres), care să monitorizeze respectarea principiului subsidiarităţii;

- Cooperarea interguvernamentală va continua să joace un rol important, de neînlocuit;

- Necesitatea clarificării competenţelor dar fără a implica transferarea la nivel naţional a politicilor care până în prezent au fost derulate la nivelul Uniunii (ex. fondurile structurale, politica agricolă etc.);

- Politica agricolă trebuie să fie păstrată la nivelul Uniunii, dar este necesar a fi redirecţionată.
	-Creşterea rolului Parlamentului European şi al Consiliului de Miniştri;

- Reformarea radicală a actualului sistem electoral; alegerile pentru Parlamentul European să combine reprezentarea proporţională cu sistemul unor largi circumscripţii electorale regionale;

- Consiliul, în activitatea de legiferare, să folosească majoritatea calificată;

- Constituirea unui Consiliu de Miniştri permanent, cu un statut echivalent cu cel de Viceprim Ministru;

- Încredinţarea unor puteri sporite Consiliului European: dreptul de a dizolva Parlamentul, la propunerea Comisiei sau a Statelor Membre, aprobarea programelor legislative multianuale etc.;

- Consiliul European să se întrunească cu o frecvenţă mai mare: o dată la două luni;

- Preşedintele Comisiei să facă parte din grupul politic care deţine majoritatea parlamentară.

	Pascal Lamy

Comisar european pentru comerţ
	- Deşi, în principiu, se pronunţă în favoarea adoptării unei Constituţii, apreciază că aceasta nu este un scop în sine, fiind necesară realizarea, în prealabil, a consensului privind scopurile politice ale Uniunii şi metodele de realizare a acestora.

- O Constituţie cu un text clar, adoptată prin referendum, ar stimula interesul cetăţenilor pentru realizarea obiectivelor Uniunii. 
	 
	- Cel puţin jumătate din membrii Parlamentului European să fie aleşi în mod direct;

- Să fie posibilă dizolvarea Parlamentului;

- Comisia să fie formată dintr-un număr mai mic de comisari şi să fie omogenă din punct de vedere politic.

	Gerhard Schröder

Cancelarul Germaniei
	- Adoptarea unei Constituţii
	- Statele Membre trebuie să păstreze dreptul de a conferi noi competenţe Uniunii;

- Transferarea la nivelul naţional a unor obiective care pot fi îndeplinite mai bine de către Statele Membre;

- Politica agricolă comună să fie cofinanţată de Statele Membre;

- Asistenţa structurală să fie transferată la nivel naţional.
	- Promovează propunerea constituirii unui parlament bicameral, în care Parlamentul European să devină Camera inferioară;

- Parlamentul European să aibă competenţe sporite: deplină autoritate bugetară, o poziţie mai bună în procesul codeciziei etc.;

- Preşedintele European să fie ales de Parlamentul European;

- Consiliul de Miniştri să se transforme în Camera superioară – „Camera Naţiunilor Europene”- similară cu Bundesratul.

- Reforma Comisiei să conducă la formarea unui executiv european puternic, un guvern în accepţiunea clasică;

- Preşedintele Comisiei să fie ales de Parlament.

	Guy Verhofstadt

Primul Ministru al Belgiei
	- Unificarea prevederilor tratatelor existente într-un document coerent – Constituţie;

- Renunţarea la distincţia dintre Uniune şi Comunitate şi crearea unei Uniuni cu personalitate juridică.
	- Definirea unei Carte a competenţelor, pe baza principiului subsidiarităţii;

- Uniunea trebuie să se concentreze, în principal, asupra activităţilor de bază: politica economico-socială, pentru susţinerea uniunii monetare, stabilirea normelor vizând protecţia socială, politica comună în domeniul migraţiei şi azilului, politica externă şi de apărare comună.
	- Consiliul şi Parlamentul European să se dezvolte în două Camere ale unui singur Legislativ;

- Stimularea principiului codeciziei;

- Generalizarea votului cu majoritate calificată, în cadrul Consiliului;

- Reprezentarea în Consiliu a regiunilor autonome stabilite prin constituţiile Statelor Membre federale;

- Conlucrarea interguvernamentală pentru abordarea unor subiecte majore nu este suficientă, ceea ce impune folosirea cooperării întărite;

- Uniunea Europeană să fie condusă de către o Comisie puternică, cu un Preşedinte ales prin votul direct al cetăţenilor europeni;

- Fuzionarea funcţiilor Înaltului Reprezentant pentru politica externă şi de securitate şi a Comisarului pentru relaţii externe


 

 

 BIBLIOGRAFIE SELECTIVĂ

 

Contribuţii ale membrilor Convenţiei:

	Giuliano Amato, Franklin Dehousse
	A Constitution for the Union
	The European Policy Centre 
	14.11.2002

	COMMISSION OF THE EUROPEAN COMMUNITIES
	For the European Union Peace, Freedom, Solidarity - COMMUNICATION OF THE COMMISSION ON THE INSTITUTIONAL ARCHITECTURE
	COM (2002) 728 final
	04.12.2002

	Romano Prodi, 

President of the European Commission
	The European Union's new institutional structure
	Speech 02/05

European Parliament
	05.12.2002

	John Bruton
	A proposal for the appointment of the President of the Commission as provided for in Article 18.bis of the Draft Constitutional Treaty
	CONV 476/03

CONTRIB 182
	09.01.2003

	Elena Paciotti
	About the presidency of the European union and its institutions
	CONV 486/03

CONTRIB 189
	15.01.2003

	Dick Roche
	Appointment of President of Commission: Role of an Electoral College Paper
	CONV 496/03

CONTRIB 199
	20.01.2003

	Sören Lekberg
	Election of the European Commission President by National Parliaments
	CONV 500/03

CONTRIB 203
	22.01.2003

	Olivier DUHAMEL
	Appointment of the President of the Commission
	CONV 506/03

CONTRIB 207
	23.01.2003

	Kimmo Kiljunen, Matti Vanhanen, Riitta Korhonen şi Esko Helle
	Report of the Council of State on Finland’s positions concerning the future of Europe and issues arisen during the Convention
	CONV 509/03

CONTRIB 209
	27.01.2003

	David Heathcoat-Amory
	The EU Convention, the Council of Europe and the Future of Europe
	CONV 567/03

CONTRIB 253
	19.02.2003


Discursuri, studii, comunicate oficiale de presă

	 
	Speech by Prime Minister Guy Verhofstadt at the College of Europe: "Montesquieu and the European Union" 
	Bruges
	18.11.2002

	 
	Bridging the Leadership Gap

A Strategy for Improving Political Leadership in the EU
	Bertelsmann Foundation şi 

Center for Applied Policy Research
	Decembrie 2002

	Dominique de Villepin
	Discours sur l'Europe du Ministre des Affaires Etrangères
	Marseille
	02.12.2002

	Stanley Crossick
	A British Constitution for Europe!
	The European Policy Centre
	31.12.2002

	Nicola Smith 
	Debate on the Presidency of the EU heating up
	 
	13.01.2003

	 
	Point de presse de M. Jacques Chirac, Président de la Republique et de M. Gerhard Schroeder, Chancelier de la Republique federale d'Allemagne
	Palais de l'Elysée
	14.01.2003

	 
	CONTRIBUTION FRANCO-ALLEMANDE 
A LA CONVENTION EUROPEENNE 
SUR L'ARCHITECTURE INSTITUTIONNELLE DE L'UNION
	Paris şi Berlin, 
	15.01.2003

	 
	Réactions luxembourgeoises quant à la proposition franco-allemande relative à la création d'un poste de Président du Conseil européen
	 
	15-01-2003

	Jo Leinen 
	The division of tasks and the lines of responsibility between the two presidents are not clear.
	 
	16.01.2003

	Kirsty Hughes
	Franco-German Plans for a Dual Presidency EU - a short comment
	Centre for European Policy Studies
	17.01.2003  

	Kirsty Hughes
	Giving Brussels a sense of direction
	Centre for European Policy Studies
	17.01.2003  

	 
	Prise de position du BENELUX suite à la contribution franco-allemande à la Convention européenne sur l'architecture institutionnelle de l'UE
	 
	20.01.2003

	Lisbeth Kirk
	Sweden takes the French line on future of Europe
	 
	20.01.2003

	Nicola Smith 
	Young Federalists criticise mixed message of Franco-German plan
	 
	21.01.2003

	Andrew Beatty 
	France backs European constitutional referendum 

Verheugen and Lamy propose Franco-German federation
	 
	21.01.2003

	Lisbeth Kirk 
	Franco-German plans badly received in Convention

France and Germany strike historical deal
	 
	21.01.2003

	Honor Mahony
	Big countries defend Franco-German proposals
	EUOBSERVER / BRUSSELS
	22.01.2003

	Lisbeth Kirk
	Sweden, Finland, Ireland call for time to debate EU constitution
	 
	29.01.2003

	Andrew Beatty 
	Convention needs to hurry up, says Hänsch
	 
	30.01.2003

	Sharon Spiteri
	Belgian premier against rotating presidency
	 
	30.01.2003

	Honor Mahony 
	Belgian premier against rotating presidency
	EUOBSERVER / BRUSSELS
	30.01.2003

	Nicola Smith 
	A quest for flexibility
	 
	31.01.2003

	Janis A. Emmanouilidis şi Claus Giering.
	Enhancing Political Leadership in the EU
	Bertelsmann Foundation
	20.02.2003  

	Luise Hemmer Pihl 
	Soft words may lead to Danish consensus on Constitution
	 
	26.02.2003

	 
	THE UNION INSTITUTIONS - 


Joint Statement between the Rt Hon Tony Blair, MP, Prime Minister of the United Kingdom and H.E. José Maria Aznar, President of the Government of Spain. 
	 
	28/02/2003

	Lisbeth Kirk 
	Danish and Dutch Liberals clash on EU president issue
	 
	10.03.2003

	Andrew Beatty 
	Denmark stays clear of future-of-Europe debate
	 
	26.03.2003

	Charles Gran
	The return of Franco-German dominance?
	Centre for European Reform
	31.03.2003  

	Lisbeth Kirk 
	[image: image1]Denmark and Sweden not part of mini-seven alliance
	 
	31.03.2003

	 
	COMUNICAT DE PRESĂ - Proiect referitor la o contribuţie comună germano-română în cadrul Convenţiei privind Viitorul Europei
	Ministerul Integrarii Europene
	09.04.2003


 

 

Articole de presă

	Le Monde

02.12.2002
	Claire Tréan
	Dominique de Villepin définit les "nouvelles frontières" de l'Union

	Le Monde

10.01.2003
	Henri de Bresson
	A dix jours des cérémonies de Versailles, Paris et Berlin cherchent un compromis sur la présidence de l'UE

	The Independent 14.01.2003
	Stephen Castle
	Three-year rift ends as Franco-German axis is revived 

	Telegraph 14.01.2003
	Kate Connolly
	France and Germany in political embrace

	Liberation 

14.01.2003
	Jean Quatremer
	La France et l'Allemagne en bisbille sur la future Constitution de l'Europe

	Financial Times 

14 .01.2003
	George Parker şi Haig Simonian 
	EU reform heads Paris talks

	The Guardian 15.01. 2003
	Jon Henley
	Chirac and Schröder unite to agree new EU blueprint

	Le Monde

15.01.2003
	 
	Paris et Berlin s'entendent sur un projet de direction bicéphale de l'UE

La proposition franco-allemande de double présidence de l'UE ne fait pas l'unanimité

	Le Monde

15.01.2003
	 
	La France et l'Allemagne s'apprêtent à refonder leur entente

	Financial Times  
16.01.2003
	Daniel Dombey şi Quentin Peel
	'Stronger foreign policy' under EU proposal

	The Independent  

16.01.2003
	George Parker şi Daniel Dombey
	Dual presidency plan wins qualified support

	UPI - International 
20.01.2003
	Gareth Harding
	Franco-German EU plans slammed 

	Le Monde

20.01.2003
	 
	La France et l'Allemagne s'apprêtent à refonder leur entente

	Le Monde

21.01.2003
	 
	Les conventionnels accueillent fraîchement les propositions institutionnelles de Paris et de Berlin

	Irish Examiner
21.01.2003
	Ann Cahill
	Two EU presidents proposal rejected

	The Guardian 
21.01.2003
	Ian Black
	Hain tells EU it must protect commission 

	The Times  

22.01.2003
	Rory Watson
	EU urged to back plan for two Presidents
From 

	La Libre Belgique  

29.01.2003
	 
	Un homme au sommet des sommets européens

	The Independent  

30.01.2003
	James Blitz şi James Harding
	Blair to press Bush for new UN Iraq resolution

	 
	 
	 

	The Independent  

31.01.2003
	Andrew Grice şi Stephen Castle
	Blair yields on EU blueprint as Giscard steps up pressure

	AFP şi Reuters
	Luc de Barochez 
	UNION EUROPÉENNE Accord franco-allemand 

	ADEVARUL

28.03.2003
	Călin Stoica DIACONOVICI
	In 10-15 ani, Europa ar trebui sa aiba un singur presedinte

	AP Features

01.04.2003
	Constant Brand
	Small nations gather to defend powers as European Union expands

	Le Monde

02.04.2003
	 
	UE : les "petits" pays se réunissent pour mieux se défendre

	Yahoo! Actualités 2.04.2003
	 
	Constitution: les "petits" pays contre un éventuel président de l'UE

	ADEVARUL

08.04.2003
	Michel Barnier
	 Câte Europe?


 

 

 

 

 

 

 

 

 

 

 

 

PAGE  
1

